title: Viidennen monarkian miehet

text: Viidennen monarkian miehet ("Fifth Monarchy Men" tai "Fifth Monarchists") oli englantilainen 1600-luvulla vaikuttanut puritaaninen uskonlahko, joka edusti lopunaikojen odottamisen eli millenarismin yhteiskunnallisesti suuntautunutta äärimuotoa. Liikkeen nimi on johdettu Danielin kirjan seitsemännestä luvusta, joka kertoo kuinka neljä suurta monarkiaa tuhoutuisi lopussa ja korvattaisiin Jumalan ja pyhimysten hallinnolla, viidennellä ja viimeisellä monarkialla (Dan. 7:3–27). Liike syntyi pian Kaarle I:n mestauksen jälkeen. Sen kannattajat edustivat liikkuvaa väestöä: he olivat pääasiassa käsityöläisiä, kiertäviä työmiehiä ja heidän oppipoikiaan. Liike lakkasi lopullisesti 1680-luvulla.


title: Viidennen monarkian miehet

text: Tuhatvuotisen maan päällisen valtakunnan eli millenniumin odottaminen oli saanut vähitellen valtaa Euroopassa 1500-luvun lopulta alkaen, aluksi juuri puritaanien keskuudessa. Viimeinen millennium oli aiemmin mielletty metaforaksi tai päättyväksi huomattavasti myöhempänä aikana, mutta Euroopassa käydyn kolmikymmenvuotisen sodan ja sitä seuranneiden tautien ja nälänhädän kokeminen viimeisten aikojen merkkeinä saivat heidät ajattelemaan, että tuhatvuotinen valtakunta olisi vasta tulossa.


title: Viidennen monarkian miehet

text: Englannin puritaanit joutuivat anglikaanisen kuningas Kaarle I:n (1625–1649) vainoamiksi ja sen seurauksena häntä itseään alettiin pitää antikristuksena, olennaisena merkkinä lopun ajan koittamisesta. Kun kuningas Kaarle I mestattiin vuonna 1649, puritaanit kokivat saaneensa selvän merkin lopun ajan alkamisesta.


title: Viidennen monarkian miehet

text: Viidennen monarkian miehet uskoivat antikristuksen kukistuvan vuonna 1666, joten tuhatvuotinen valtakunta oli alkamassa lähes välittömästi. Liikkeen kannattajat näkivät sen ennen kaikkea ratkaisuna poliittisiin ja sosiaalisiin ongelmiin. Uudessa maailmanjärjestyksessä entinen hallinto ja sen kuninkaat kukistuisivat Jumalan väliintulon ansiosta ja vanhan tilalle syntyisi uusi, ihmisten hurskauteen perustuva järjestys, jossa ei puuttuisi mitään. Kaikesta hyvästä huolimatta ihmisten tuli itsekin toimia yhteiskunnallisten epäkohtien poistamiseksi. Esimerkisi köyhät elätettäisiin pakkotyöllä, ja palkka heille maksettaisiin valtion kaivosten tuotolla. Lahkon ajattelun mukaisesti tiukka Mooseksen lain noudattaminen pitäisi ihmiset pois tahoista tavoista.


title: Viidennen monarkian miehet

text: Viidennen monarkian kannattajat katsoivat, että heidän oikeutensa ja velvollisuutensa oli toimia Jumalan apuna ja toteuttaa itse uusi maailmanjärjestys eli viides monarkia. He kannattivat Oliver Cromwellin hallitusta, jonka he uskoivat olevan määrätyn valmistelemaan tätä Kristuksen tuhatvuotista valtakuntaa maan päällä. Kun kävi ilmi, ettei Cromwellin toiminta vastannut heidän toiveitaan, lahkon jäsenet pettyivät ja asettuivat näkyvästi Cromwellia vastaan. Tämän vuoksi kaksi sen johtomiehistä, Feake ja Powell, vangittiin. Vuonna 1661 viisikymmentä kiihkeinä lahkon jäsentä teki ”kuningas Jeesuksen nimessä” vallankaappausyrityksen. Suurin osa siihen osallistuneista sai surmansa tai vangittiin. Vähän tämän jälkeen lahko alkoi hajota ja sen maltillisemmat jäsenet liittyivät toisiin yhteisöihin. Vuonna 1666 liikkeen kannattajat eivät koettaneet millään tavoin saada aikaan maailmanloppua.


title: Bretagnenhevonen

text: Bretagnenhevonen on Ranskasta kotoisin oleva kylmäverinen hevosrotu.


title: Bretagnenhevonen

text: Bretagnenhevosen postier-tyyppi on tiivisrakenteinen. Pää on sopusuhtainen, kaula kaartuva. Jalat ovat kuivat ja liikkeet vilkkaat. Postier-tyyppi on 152-163 cm korkea. Työtyyppinen bretagnenhevonen on raskastekoisempi ja 152-157 cm korkea.


title: Bretagnenhevonen

text: Väritys on yleensä rautias tai rautiaanpäistärikkö. Luonne on tyypillisesti erittän rauhallinen.


title: Bretagnenhevonen

text: Bretagnenhevonen polveutuu kelttien hevosista, joihin sekoittui itämaista verta ristiretkien aikana. Keskiajan loppuun mennessä oli muodostunut kaksi hevostyyppiä, raskaampi työkäyttöön sopiva sommier ja kevyt- ja miellyttäväliikkeinen rossier. 1800-luvun loppuun mennessä rotuun oli lisätty perchen-, ardennien- ja boulognenhevosverta. Näin oli syntynyt hyvin raskasrakenteinen ja erittäin voimakas työtyyppinen bretagnenhevonen. 1800-luvun keskivaiheilla syntyi taas uusi tyyppi, postier, johon norfolkinravuri oli vaikuttanut merkittävästi, ja joka oli voimakas mutta kevyempi ja hienostuneempi. Työ- ja postier-tyypeille perustettiin yhteinen kantakirja vuonna 1926, ja se on ollut suljettu vuodesta 1951 lähtien.


title: Kulonyhäkäs

text: Kulonyhäkäs ("Corticaria cucujiformis") on pieni, tummanruskea ja litteä kovakuoriaislaji, ja sen tunnistaminen muista aitonyhäkkäiden ("Corticaria") -suvun lajeista on vaikeaa. Laji kuvattiin tieteelle Pohjois-Amerikasta, mutta sitä tavataan myös Aasiasta ja Euroopasta, josta sitä on havaittu vain Suomesta ja Ruotsista. Suomessa se on luokiteltu vaarantuneeksi. Kulonyhäkään elintavoista ei tiedetä juuri mitään, mutta todennäköisesti ne syövät homesieniä.


title: Kulonyhäkäs

text: Kulonyhäkäs on varsin pieni, vain noin kahden millimetrin pituinen kovakuoriaislaji. Se on kauttaaltaan tummanruskea ja hyvin litteä. Laji muistuttaa hyvin paljon muita samanlaisessa ympäristössä eläviä "Corticaria"-suvun lajeja, ja yksilöitä on hieman niitä litteämmästä muodostaan ja tummemmasta väristään huolimatta yleensä mahdotonta tunnistaa maastossa.


title: Kulonyhäkäs

text: Selkein lajinmäärityskeino perustuu koirasyksilön genitaalien tarkasteluun.


title: Kulonyhäkäs

text: Laji kuvattiin tieteelle ensimmäisen kerran Pohjois-Amerikasta, mistä sen levinneisyys ulottuu Aasian puolelle vanhalle mantereelle. Euroopassa kulonyhäkästä on tavattu vain Suomessa ja Ruotsissa, joskin jälkimmäisten esiintyminen arvellaan hävinneen. Ruotsin havainnot olivat maan pohjoisosista, eikä niitä ole tehty vuoden 1966 jälkeen.


title: Kulonyhäkäs

text: Suomessa se on tavattu varmuudella ainoastaan Ilomantsin Pönttövaarasta vuonna 1975 Paikalta on tavattu vain yksi yksilö, eikä lajin todellisesta esiintymisestä ole minkäänlaista tietoa. Ruotsalaisista havainnoista päätellen, sitä saattaisi esiintyä Lapissa. Se kuuluu Euroopan unionin luontodirektiivin II liitteessä mainittuihin lajeihin ja on Suomen uhanalaisarvioinnissa 2010 arvioitu vaarantuneeksi (VU) Kuoriainen on Suomessa rauhoitettu ja yksi Suomen kansainvälisistä vastuulajeista.


title: Kulonyhäkäs

text: Kulonyhäkkään elintavoista ei tiedetä juuri mitään. Pohjois-Amerikassa sitä tavataan metsäpalojen runtelemissa metsissä. Ruotsalaisten havaintojen mukaan se elää palon vahingoittamissa koivuissa ja raidoissa. Todennäköisesti kuoriaiset elävät hieman irronnen kuoren alla ja syövät homesieniä. Sitä on tavattu joidenkin vihreiden ja violettien homekasvustojen yhteydestä, joten kyseeseen tulevat ilmeisesti ainakin suvun "Trichoderma" homelajit. Kuoriaiset viihtyvät palonjälkeisellä paikalla vain lyhyen aikaa palon jälkeen, ja sopivan sienilajin esiintyminen saattaa olla keskeinen esiintymistä rajoittava tekijä.


title: Kulonyhäkäs

text: Suomesta tunnettu löytöpaikka on muidenkin lahopuussa elävien kovakuoriaisten kannalta arvokkaalla suojelualueella, mutta mahdolliset uudet löytöpaikat tulisi suojella.


title: 1-naftyyliamiini

text: 1-naftyyliamiini (CHN) on aromaattinen amiini, josta käytetään myös nimiä alfa-naftyyliamiini ja 1-aminonaftaleeni. Yhdistettä käytetään orgaanisen kemian synteeseissä.


title: 1-naftyyliamiini

text: 1-naftyyliamiini on kiinteä valkoinen yhdiste huoneenlämpötilassa. Se on ominaisuuksiltaan tyypillinen aromaattinen amiini ja heikosti emäksinen. Se liukenee vain hyvin heikosti veteen, mutta paremmin etanoliin ja dietyylieetteriin.


title: 1-naftyyliamiini

text: 1-Naftyyliamiinia valmistetaan pääasiassa pelkistämällä 1-nitronaftaleenia raudan ja laimean suolahapon avulla tai katalyyttisellä vedytyksellä. Pelkistys voidaan suorittaa myös elektrokemiallisesti tai käyttäen fotoindusoitua pelkistystä. Yhdistettä voidaan myös valmistaa korotetussa lämpötilassa ja paineessa katalyytin avulla 1-naftolista ja ammoniakista.


title: 1-naftyyliamiini

text: 1-naftyyliamiinia käytetään naftaleenisulfonihappovärien valmistukseen. Siitä tuotetaan myös maatalouskemikaaleja, kuten rodentisidina eli jyrsijöiden torjunta-aineena käytettävää 1-naftyylitioureaa ja herbisidinä eli rikkakasvien torjunta-aineena käytettävää naptalaamia. Yhdiste on myös kumien hapettumisenestoaineena käytettävän N-fenyyli-1-naftyyliamiinin synteesin lähtöaine ja siitä tuotetaan myös 1-naftolia. Metallurgiassa 1-naftyyliamiinilla on käyttöä vaahdotuksen yhteydessä.


title: 1-naftyyliamiini

text: 1-naftyyliamiini on myrkyllinen ja ärsyttävä yhdiste. Se voi aiheuttaa methemoglobiinin muodostumista veressä. Yhdiste on mahdollisesti myös karsinogeeninen eli syövälle altistava. Ihmiskehossa 1-naftyyliamiini metaboloituu N-(1-naftyyli)hydroksyyliamiiniksi ja N-hydroksi-1-naftyyliasetamidiksi.


title: Korukeräpallokas

text: Korukeräpallokas ("Agathidium pulchellum") on varsin pieni, pyöreä kovakuoriainen. Se kuuluu Euroopan unionin luontodirektiivin II liitteen lajeihin, on luokiteltu Suomen uhanalaisarvioinnissa 2010 vaarantuneeksi (VU) ja laji on Suomessa rauhoitettu. Korukeräpallokas kuuluu myös Suomen kansainvälisiin vastuulajeihin.


title: Korukeräpallokas

text: Korukeräpallokkaalla on pituutta vain 2,0–2,5 mm ja sen selkäpuoli on hyvin kupera. Kuoriainen on pohjaväriltään kellanruskea, mutta etuselässä on tumma laikku ja keskellä peitinsiipiä tumma, sydämenmuotoinen kuvio. Häirittynä kuoriainen vetäytyy palloksi.


title: Korukeräpallokas

text: Erittäin harvinainen laji, joka tunnetaan koko maailmassa ainoastaan Valko-Venäjältä, Suomesta sekä yhdestä paikasta Pohjois-Ruotsista. Suomesta se löydettiin ensimmäisen kerran Ilomantsista vuonna 1975 ja sittemmin esiintymiä on löydetty useita. Ne kaikki sijaitsevat maan itäosissa ulottuen Uudeltamaalta Kuhmoon


title: Korukeräpallokas

text: Korukeräpallokas on Suomen lajiston harvinaisimpia ja huonoimmin tunnettuja kovakuoriaisia. Lajin biologia on vasta äskettäin alettu tuntea niin hyvin, että sen systemaattinen etsiminen on ollut mahdollista. Se elää kosteapohjaisissa ja kuusivaltaisissa vanhoissa metsissä ainakin kuolleiden haapojen kuoren alla käyttäen ravinnokseen siellä kasvavia limasieniä, joista nuijanuoranen ("Trichia decipiens") on ilmeisesti sekä aikuisten kuoriaisen että toukkien ainoaa ravintoa. Sittemmin lajia on tavatu myös kuuselta. Toukkien kehitys on nopeaa ja aikuisia kuoriaisia tavataan ympäri vuoden. Lajia tavataan paikoittaisesti ja se on aina yksilömäärältään niukka. Ilmeisesti runsaan lahopuun lisäksi laji edellyttää elinpaikaltaan myös sopivaa mikroilmastoa.


title: Korukeräpallokas

text: Suomen esiintymispaikoista useimmat ovat suojelualueilla, mutta metsätalous uhkaa lajia niiden ulkopuolisilla esiintymispaikoilla.


title: SM Entertainment

text: SM Entertainment on Lee Soo-manin vuonna 1995 perustama eteläkorealainen levy-yhtiö. Se toimii laajasti populaarimusiikin ja -viihteen saralla.


title: SM Entertainment

text: Vuonna 2018 yhtiö on arvokkain k-pop -yhtiö toisen ja kolmannen ollessa JYP Entertainment ja YG Entertainment.


title: Vennajäärä

text: Vennajäärä ("Mesosa myops") on kookas ja kirjava kovakuoriainen. Se kuuluu Euroopan unionin luontodirektiivin liitteessä II mainittuihin lajeihin, ja on Suomessa rauhoitettu. Vuoden 2010 Suomen lajien uhanalaisarvioinnissa se on luokiteltu vaarantuneeksi (VU).


title: Vennajäärä

text: Vennajäärä on ruumiinrakenteeltaan rotevanoloinen ja leveäruumiinen sarvijäärälaji. Se on 10–14 mm pitkä, pohjaväriltään harmaa ja kauttaaltaan lyhyen, harmaan karvoituksen peittämä. Kuoriaisen selkäpuolella on mustia, epäsäännöllisten keltaisten täplien reunustamia laikkuja, jotka naamioivat sen hyvin jäkälien kirjomalle puunrungolle. Etuselässä on neljä pitkulaista, mustaa täplää. Raajat ovat harmaanruskeat ja myös niissä erottuu keltaisia ja mustia täpliä. Tuntosarvet ovat huomattavan pitkät ja väriltään punaruskeat.


title: Vennajäärä

text: Hieman samannäköisiä lajeja ovat pärnäjäärä ("Oplosia cinerea") sekä haapakatkiainen ("Aegomorphus clavipes").


title: Vennajäärä

text: Vennajäärä on eurooppalaisittain itäinen laji, jonka läntisimmät esiintymät ovat Puolan Białowiezan metsässä. Lisäksi sitä tavataan Baltiassa, Suomessa sekä Venäjän poikki aina Koreaan saakka. Ruotsista on vain yksi havainto 1800-luvulta. Suomessa vennajäärää tavataan ainoastaan Lounais-Suomen tammialueilla. Aikaisempia havaintoja on tehty laajemmalti mm. Paraisten Lenholmilta sekä Turun Katariinanlaaksosta, mutta niistä ei kuoriaisia ei ole tavattu 1940-luvun jälkeen. Viime vuosina havaintoja on vain Turun Ruissalosta, missä lajilla on ainakin parikymmentä esiintymispaikkaa ja kanta vaikuttaa vakaalta.


title: Vennajäärä

text: Vennajäärän elintapoja ei tunneta kovin hyvin. Toukat elävät tammen ja lehmuksen paksujen kuolleiden oksien tai kuolleen puun rungon kuoren alla. Toukat kaivertavat puuainekseen matalia mutta leveitä, mutkittelevia käytäviä. Tavallisimmin niitä tavataan maahan kaatuneista rungoista, mutta joskus myös huonokuntoisista elävistä puista. Lajia tavataan usein yhdessä yleisen saikurahaapsasen ("Saperda scalaris") kanssa. Toukkien kehitys kestää ainakin kaksi vuotta ja täysikasvuiset toukat koteloituvat kuoren alle puuhun kaivertamaansa onkaloon, joka on soikea, noin 15–20 mm pikä ja 7–10 mm leveä. Aikuisia kuoriaisia tavataan lisääntymipaikoiksi sopivien puiden rungoilta kesäkuusta elokuuhun, mutta yksittäishavaintoja on jopa toukokuulta.


title: Vennajäärä

text: Suomessa vennajäärän esiintymät ovat pääasiassa suojelualueilla. Lajin suojelun kannalta on olennaista jättää kaatuneet puut ja maahan pudonneet oksat paikoilleen.


title: Lee Soo-man

text: Lee Soo-man (, s. 18. kesäkuuta 1952) on eteläkorealainen yrittäjä, tuottaja ja levy-yhtiö SM Entertainmentin perustaja ja toimitusjohtaja.


title: Lee Soo-man

text: Ennen SM Entertainmentin perustamista Lee työskenteli laulajana ja tv-esiintyjänä. Vuonna 2010 hän oli SM Entertainmentin suurin osakkeenomistaja.


title: Havuhuppukuoriainen

text: Havuhuppukuoriainen ("Stephanopachys linearis") on Euroopan unionin luontodirektiivin II liitteessä mainittu kovakuoriaislaji ja kuuluu Suomessa rauhoitettuihin eläinlajeihin.. Suomen uhanalaisluokituksessa vuodelta 2010 se on luokiteltu silmälläpidettäväksi (NT).


title: Havuhuppukuoriainen

text: Pienehkö, 4–7 mm pitkä, muodoltaan pitkulainen ja kokonaan musta kovakuoriainen. Keskiruumis pinnaltaan rosoinen ja himmeä, mutta peitinsiivet ovat kiiltävät ja niissä on runsaasti pieniä kuoppia.


title: Havuhuppukuoriainen

text: Samannäköinen laji on mäntyhuppukuoriainen ("Stephanopachys substriatus"), joka ei kuitenkaan ole kiiltävä. Toukkina lajeja ei ole mahdollista erottaa toisistaan.


title: Havuhuppukuoriainen

text: Havuhuppukuoriaista tavataan Pohjoismaista ja Baltiasta itään, aina Siperiaan asti. Lisäksi sillä on esiintymiä Keski-Euroopan vuoristoalueilla sekä Kaukasuksella. Suomessa se on aikaisemmin ollut hyvin laajalti levinnyt, mutta sittemmin hävinnyt laajalta alueelta. Nykyisin kuoriaisia tavataan Pohjois-Karjalasta, Kainuusta, Kuusamosta sekä Lapista. Levinneisyys on samantapainen mäntyhuppukuoriaisen kanssa, mutta havuhuppukuoriainen on eteläisempi laji.


title: Havuhuppukuoriainen

text: Havuhuppukuoriainen elää sekä kuusissa että männyissä, mutta sen esiintyminen vaatii lähes poikkeuksetta palanutta metsää. Ilmeisesti se kuitenkin kykenee elämään myös palamattomissa puissa. Kuoriaisia on tavattu myös vanhemmista ja kuivuneista kuolleista puista. Toukat elävät pääasiassa kuoren sisällä, mutta myös nilassa kaivaen sinne käytäviä. Toukan kehitys kestää ilmeisesti kaksi vuotta ja palaneissa puunrungoissa elää peräkkäin useita kuoriaissukupolvia. Vuosien mittaan kuoriaisten määrä kasvaa ja niitä on tavattu puista vielä 10 vuotta metsän palamisen jälkeen.


title: Havuhuppukuoriainen

text: Suojelun kannalta havuhuppukuoriainen hyötyy lähinnä kulotetuista metsistä, mutta laji leviää uusille elinpaikoille hyvin.


title: Hilton (suku)

text: Hilton on merkittävä amerikannorjalainen ja amerikansaksalainen suku, jonka hotellimagnaatti Conrad Hilton (1887-1979) perusti. Hänen jälkeläisensä pitävät eriasteista varallisuutta ja asemaa seurapiirihenkilöinä, ja jotkut heistä ovat kuuluisia, kuten lapsenlapsenlapset Paris ja Nicky Hilton.


title: Hilton (suku)

text: Hiltonin suku viljeli maata lähellä Norjan Ullensakeria, missä heidän sukulaisiaan yhä elää.


title: Mäntyhuppukuoriainen

text: Mäntyhuppukuoriainen ("Stephanopachys substriatus") on Suomessa rauhoitettu kovakuoriaislaji. Se kuuluu Euroopan unionin luontodirektiivin toisessa liitteessä mainittuihin eläinlajeihin ja Suomen uhanalaisarvioinnissa 2010 se on luokiteltu silmälläpidettäväksi (NT).


title: Mäntyhuppukuoriainen

text: Aikuinen mäntyhuppukuoriainen muistuttaa paljon läheistä sukua olevaa havuhuppukuoriaista ("Stephanopachys linearis") eikä lajien toukkia ole ulkoisten tuntomerkkien perusteella edes mahdollista erottaa toisistaan. Se on tummanruskea, 4–7 mm pitkä, muodoltaan pitkänomainen kovakuoriainen ja väriltään kokonaan tummanruskea. Sekä keskiruumis, että peitinsiivet ovat pinnaltaan hyvin epätasaiset ja himmeät.


title: Mäntyhuppukuoriainen

text: Mäntyhuppukuoriaista tavataan Pohjoismaissa ja Baltiassa sekä idässä Venäjän poikki Siperiaan. Lisäksi sitä tavataan Keski-Euroopan vuoristoalueilla ja Pohjois-Amerikassa. Suomessa lajin nykyinen levinneisyys kattaa Pohjois-Karjalan, Kainuun, Kuusamon ja Lapin, jolla alueella se vaikuttaa elinvoimaiselta. Aikaisemmin kuoriaista on tavattu maan eteläosia myöten, mutta etelästä se on kadonnut jo ennen 1900-luvun alkua. Nykyisiä esiintymispaikkoja ovat ainakin Patvinsuon kansallispuisto, Oulangan kansallispuisto ja Hammastunturin erämaa.


title: Mäntyhuppukuoriainen

text: Elinympäristöltään ja -tavoiltaan mäntyhuppukuoriainen muistuttaa hyvin paljon havuhuppukuoriaista ja joskus lajeja tavataan sekaisin jopa samasta puusta. Se elää metsäpalon vahingoittamissa puissa kaarnan alla ja yksilöitä on tavattu vain harvoin paloalueiden ulkopuolella. Palon vaurioittama puu voi toimia kuoriaisten lisääntymispaikkana jopa kymmenen vuoden ajan. Sekä toukkia että aikuisia kuoriaisia tavataan ympäri vuoden, mutta siirtyminen uusille elinalueille tapahtuu pääasiassa kesä-heinäkuussa.


title: Mäntyhuppukuoriainen

text: Lajin suojeleminen vaatii tuoreen palaneen metsän jatkuvaa saatavuutta ja se hyötyy metsien kulotuksesta. Mäntyhuppukuoriainen näyttää olevan havuhuppukuoriaista hitaampi siirtymään uusille elinalueille.


title: Risto Räikkönen

text: Risto Tapani Räikkönen (s. 26. joulukuuta 1951 Helsinki) on suomalainen yritysjohtaja. Hän toimi Linnanmäen huvipuiston ja sitä hallinnoivan Lasten Päivän Säätiön toimitusjohtajana vuosina 2001–2014. Räikkönen valittiin toimeen vuonna 2000, ja hän aloitti puiston edellisen toimitusjohtajan, sosiaalineuvos Kalle Justanderin jäätyä eläkkeelle 31. lokakuuta 2001.


title: Risto Räikkönen

text: Räikkönen on koulutukseltaan ekonomi, joksi hän valmistui Helsingin kauppakorkeakoulusta vuonna 1977. Aluksi hän työskenteli ulkoministeriön palveluksessa Jeddan lähetystössä sekä myyntimiehenä vientiteollisuudessa. Ennen siirtymistään Linnanmäelle Räikkönen teki pidemmän uran Diakonissalaitoksen työntekijänä ja myöhemmin sen toimitusjohtajana, ja hän oli myös mukana perustamassa Diakonia-ammattikorkeakoulua vuonna 1996 toimien myöhemmin myös sen hallinto- ja talousjohtajana. Räikkönen toimi Linnanmäen toimitusjohtajana 14 kautta ja siirtyi eläkkeelle 31. elokuuta 2014. Hänen seuraajakseen valittiin Pia Adlivankin. Syksyllä 2015 Räikkönen aloitti työskentelyn Särkänniemen huvipuiston hallituksen jäsenenä.


title: Risto Räikkönen

text: Räikkönen kävi 50-vuotispäivänsä kunniaksi vuonna 2002 Linnanmäen Vuoristoradan jarrumiehen koulutuksen. Viimeisellä kaudellaan 2014 hän oli jarrumies numero 5.


title: Risto Räikkönen

text: Räikkönen kertoo olevansa 60-luvun populaarimusiikin suurkuluttaja, lempiyhtyeenään The Beatles.


title: Risto Räikkönen

text: Räikkösen aikana Linnanmäen pääoma kolminkertaistui yli 35 miljoonaan euroon, ja myös Lasten Päivän Säätiön lastensuojelutyöhön jakamien avustusten määrä kasvoi kahdesta miljoonasta vuonna 2013 lahjoitettuun 3,7 miljoonaan euroon. Räikkösen kaudella Linnanmäen laitekanta kasvoi merkittävästi. Puistoon tuli vuosina 2002–2014 20 uutta laitetta, ja pois lähti vain neljä. Puisto myös laajensi ja monipuolisti toimintaansa lisäten muun muassa lokakuun Valokarnevaalin (2006–) sekä kannattamattomina jo lakkautetut talvitapahtumat Jäähelmen (2007–2011) ja Jouluhattaran (2009–2010).


title: Risto Räikkönen

text: Räikkönen ajoi normaalin, vuosittaisen huvipuistotoimintoihin investoimisen ohella 2000-luvun alkupuolelta lähtien eteenpäin alun perin 1980-luvun lopulta peräisin olevia, niin sanottuja vesitornihankkeita. Pyöreän vesitornin vuonna 2003 kuivattuun vesisäiliöön on tarkoitus rakentaa tulevaisuudessa 3 000–3 500-paikkainen konserttisali. Vesilinnaan suunniteltiin 400-paikkaista pysäköintilaitosta, mutta viimeisimpien suunnitelmien mukaan se tullaan louhimaan isompana maan alle. Hankkeiden kehitys ja toteutuminen on pysähtynyt useasti muun muassa rahoituksen puuttumiseen, kaavoituksen ongelmiin ja lähialueiden asukkaiden vastustukseen. Molemmat vesitornit ovat suojeltuja rakennuksia, joten niitä ei saa purkaa, vaikka Räikkösen mukaan vanhan, suurimmaksi osaksi tyhjän ja sinällään tarpeettoman Vesilinnan kohdalla rakennuksen purkaminen olisi huvipuiston kannalta ihanteellisinta, koska silloin sen viemä noin 3 000 m:n alue saataisiin muuhun käyttöön.


title: Risto Räikkönen

text: Vireillä on myös ollut vuodesta 2009 lähtien (alun perin 1970-luvulta peräisin oleva) hanke Rautatieasemalta Töölönlahden yli Linnanmäelle kulkevasta gondolihissistä, jota voitaisiin mahdollisuuksien mukaan jatkaa myöhemmin Pasilan asemalle asti. Toinen vaihtoehto Pasilan yhteydelle olisi Räikkösen mukaan oman junaseisakkeen rakentaminen, josta olisi vaijerivetoinen raitiovaunuyhteys Linnanmäelle. Näiden hankkeiden tarkoituksena olisi Räikkösen mukaan huvipuistomaisen julkisen liikenteen lisääminen sekä etäpysäköinnin kehittäminen, mitkä olisivat ratkaisevia tekijöitä Linnanmäen vähäisten pysäköintipaikkojen tuomiin ongelmiin.


title: Risto Räikkönen

text: Vesilinnan alkuperäisen hotellihankkeen kariuduttua rakennuksen kivihiilitervaongelmaan Linnanmäen hotellia on Räikkösen mukaan suunniteltu uudisrakennuksena Diakonia-ammattikorkeakoulun ja huvipuiston väliselle kalliolle. Linnanmäki pystyy nykymuodossaan investoimaan vain 5–6 miljoonaa euroa vuodessa. Siksi kalliiden hankkeiden toteutumisen ja sitä kautta huvipuiston kilpailukyvyn säilyttämisen edellytyksenä Räikkönen pitää ulkopuolisen rahoituksen ohella myös Lasten Päivän Säätiön yhtiöittämistä joko kokonaan tai osittain, mikä mahdollistaisi tarvittaessa esimerkiksi lainan ottamisen. Yhtiöittäminen on kuitenkin toistaiseksi koettu välttämättömäksi vasta säätiöiden elinkeinotulon verovapauden mahdollisesti muuttuessa, mikä ei ollut ajankohtaista enää Räikkösen loppukauden aikana.


title: Risto Räikkönen

text: Kesällä 2011 Räikkönen sai runsaasti negatiivista julkisuutta "A-studion" näytettyä Linnanmäen kesätyöntekijöiden työolosuhteita käsittelevän reportaasin, jossa Räikkönen keskeytti haastattelunsa kahdesti, kieltäytyi vastaamasta kysymyksiin ja hermostui toimittajalle. Muun muassa Lasten Päivän Säätiön perustajajärjestön edustaja ilmaisi tyytymättömyytensä Räikkösen käyttäytymiseen julkisuudessa. Myös Linnanmäen yksipuolista ja toimitusjohtajakeskeistä julkisuuskuvaa ja viestintästrategiaa kritisoitiin, ja Räikkösen toimintaa haastattelussa pidettiin "PR-katastrofina" sekä malliesimerkkinä siitä, kuinka yritysviestintää ei pidä tehdä. Kritisoijien keskuudessa Räikköstä kuvailtiin myös "itsekeskeiseksi ja vastenmieliseksi" johtajaksi, joka "ei tunne edes oman työpaikkansa sääntöjä ja työehtoja". Hänen käyttäytymisensä katsottiin myös vaikuttaneen negatiivisesti koko Linnanmäen imagoon. Räikkönen itse kertoi tulleensa petetyksi ja koki, että ohjelman jälkeinen negatiivinen uutisointi ja kohtelu häntä kohtaan on ollut kohtuutonta. Räikkösen kiistävä kanta työolosuhdekiistaan yleistettiin myöhemmin huvipuiston viralliseksi kannaksi.


title: Lego Heroica

text: Lego Heroica on Lego Games -teemaan kuuluva kuvitteelliseen Ennonin kuningaskuntaan sijoittuva fantasia-aiheinen lautapelisarja, jonka neljä ensimmäistä osaa julkaistiin Suomessa elokuussa 2011. Viides osa ilmestyi vuonna 2012. Pelin tarkoituksena on auttaa sankareita kukistamaan Heroican maailman valloittaneet pahat hirviöt.


title: Lego Heroica

text: Pelit soveltuvat pelattaviksi yksittäin, mutta jos käytössä on useampi sarjan osa, ne voidaan myös yhdistää yhdeksi suureksi pelilaudaksi. Muiden Lego-lautapelien tapaan myös Lego Heroicassa käytetään pelinappuloina tavallisia Lego-minihahmoja pienempiä Lego-mikrohahmoja. Lego Heroica on yhteensopiva myös muiden Lego-palikoista koostuvien Lego-tuotteiden kanssa, joten pelaajat voivat itsekin rakentaa tai muokata mieluisensa pelilaudan.


title: Lego Heroica

text:
Lego Heroica -lautapelisarjassa on toistaiseksi ilmestynyt seuraavat osat:
Kun pelilauta on rakennettu, pelaajat heittävät kukin vuorollaan Lego-arpakuutiota ja liikuttavat sankariaan heiton tuloksen mukaan 1–4 askelta. Jos tässä vaiheessa heittää Lego-arpakuutiolla Heroica-kilven, voi liikkumisen sijaan käyttää myös hahmon mahdollista pitkän matkan taitoa tai asetta. Jos liike päätyy ruutuun, jossa on jo jokin toinen sankari, pelaaja asettaa sankarinsa seuraavaan vapaaseen ruutuun. Sankari kerää kaikki matkan varrella mahdollisesti ylittämänsä esineet sankaripakkaukseensa.


title: Lego Heroica

text: Heroica-sarjan eri peleissä saattaa olla myös pelikohtaisesti liikkumiseen vaikuttavia asioita: Fortaanin linnassa on lukittuja ovia, Nathuzin luolassa kiviröykkiöitä ja Waldurkin metsässä taikaovia, joista läpi pääseminen aiheuttaa sankareille ylimääräisiä toimenpiteitä.


title: Lego Heroica

text: Jos sankari liikkuu ruutuun, jonka viereisessä ruudussa on hirviö, on liikkuminen lopetettava siihen ruutuun ja taisteltava hirviötä vastaan.


title: Lego Heroica

text: Kun sankari taistelee hirviötä vastaan, hän heittää Lego-arpakuutiota. Jos heiton tulos on miekka, sankari voittaa ja hirviö poistetaan pelilaudalta. Jos heiton tulos on pääkallo, sankari häviää, jolloin hän menettää hirviön voiman verran terveyspisteitä ja horjahtaa yhden ruudun takaisinpäin. Jos taistelussa heittää Heroica-kilven, sankari joko voittaa taistelun tai voi käyttää lyhyen matkan taitoa tai lähitaisteluasettaan.


title: Lego Heroica

text: Jos sankarin viereisissä ruuduissa on kaksi tai useampia hirviöitä, on hänen taisteltava vuorotellen jokaista hirviötä vastaan valitsemassaan järjestyksessä kunnes häviää tai voittaa kaikki hirviöt.


title: Lego Heroica

text: Jos sankari menettää kaikki neljä terveyspistettään, hän joutuu lepäämään ja on poissa pelistä, kunnes paranee täysivoimaiseksi heittämällä kerran vuorossa Lego-arpaakuutiota ja palauttamalla sankarilleen heiton tuloksen osoittaman määrän terveyspisteitä.


title: Lego Heroica

text: Pelilaudalta saattaa löytää sankareille hyödyllisiä esineitä. Taikajuomat parantavat sankarin kykyjä hetkellisesti ja kultapaloilla voi ostaa aseita, joiden ominaisuuksista voi olla hyötyä, jos heittää Lego-arpakuutiolla Heroica-kilven. Pelissä on myös aarrearkkuja, joissa voi olla joko kultaa tai terveyspisteitä vähentäviä ansoja. Sarjan eri peleissä on lisäksi pelikohtaisia esineitä, esimerkiksi Fortaanin linnassa avaimia, joilla voi avata lukittuja ovia, ja Nathuzin luolissa soihtuja, joita käyttämällä sankari etenee pimeässä luolastossa nopeammin.


title: Lego Heroica

text: Jokaisessa pelissä on tavallisten esineiden lisäksi myös yksi erikoisesine, joiden löytäminen saattaa pelikerrasta riippuen olla sankarien tehtävänä. Näiden esineidän käytöllä on myös yleensä ainutkertaisia vaikutuksia. Draidan lahdessa on Heijastuksen Kristalli, Waldurkin metsässä Elämän Malja, Nathuzin luolissa Manauksen Valtikka ja Fortaanin linnassa Suojeluksen Kypärä.


title: Lego Heroica

text: Peli päättyy, kun tehtävä on suoritettu. Tehtävä voi olla pelistä riippuen johonkin tiettyyn maaliruutuun pääseminen, tärkeän esineen hankkiminen tai hirviöjohtajan kukistaminen.


title: Lego Heroica

text: Sääntövihkonen esittelee pelistä myös erilaisia muunnelmia. "Eeppisessä Heroicassa" pelataan yksittäisen tehtävän sijaan pidempi kampanja, jossa pelaajat pelaavat samalla sankarilla vähintään kaksi tehtävää peräkkäin. "Taistelu-Heroicassa" yksi pelaajista pelaa hirviöillä ja yrittää estää sankareita suorittamasta tehtävää. Säännöt rohkaisevat keksimään pelistä myös omia muunnelmia.


title: Aikamatka 1966–2011

text: Aikamatka 1966–2011 oli Hectorin comeback-kiertue, joka kiersi Suomea loka-joulukuussa vuonna 2011. Kiertueella Hector juhlisti 45 vuotta kestänyttä taiteilijauraansa. Kiertueella oli myös vierailevana taiteilijana Freeman. Kiertueen yleisömäärä oli lopulta yli 35 000 ihmistä. Kiertueella Hector esitti myös uutta musiikkia.


title: Aikamatka 1966–2011

text:
Paluunsa syyksi Hector mainitsi mm. monien kollegoidensa, kuten Kari Tapion, Kirkan, Juice Leskisen ja Topi Sorsakosken poismenot. Hector sanoi kiertueen olevan samalla kunnianosoitus edesmenneille kollegoille. Lisäksi vuonna 2007 tehty lopettamispäätös oli hätiköity. Päätökseen vaikutti myös vuonna 2008 tenniskentällä tapahtunut onnettomuus. Onnettomuuden seurauksena Hectorin käden hermoratojen ei pitänyt enää toimia. Hector kertoi ajatelleensa "että jos vielä pystyn soittamaan kitaraa, aloitan jälleen musiikin tekemisen."
Eri konserteissa esitettiin hieman eri kappaleet, mutta mukana olivat mm. seuraavat kappaleet:


title: Shinya Aoki

text: Shinya Aoki (, s. 9. toukokuuta 1983 Shizuoka, Japani) on japanilainen vapaaottelija ja entinen ONE Championshipin kevytsarjan mestari. Hän on myös entinen DREAM-kevytsarjan mestari ja on voittanut Shooton keskisarjan mestaruuden vuonna 2006. Aoki aloitti vapaaottelu-uransa Deep-organisaatiossa vuonna 2003. Aoki tunnetaan erikoisliikkeestään lentävä käsilukko.


title: Shinya Aoki

text: Aokin vapaaottelu-ura sai alkunsa 2000-luvun alussa liityttyään muun muassa ystävänsä Masakazu Imanarin harjoittelemaan Team Roken salille. Myöhemmin Aoki siirtyi Paraestra saliin harjoittelemaan brasilialaista jujutsua ja shootoa.


title: Shinya Aoki

text: Aokin ensimmäinen vapaaottelu käytiin Tokiossa 24. marraskuuta 2003. Hän otteli Deep-promootion Club Ozon haastekisassa kaksi ottelua ja voitti sekä Dai Okimuran ja Yasutoshi Ryun ensimmäisessä erässä käsilukolla. Aoki otteli vielä kaksi ottelua Deepissä. Heinäkuussa 2004 hän kohtasi Seichi Ikemoton, jonka Aoki voitti käsilukolla toisessa erässä. Kuukautta myöhemmin elokuussa 2004 Aoki sai vastaansa pitkään Shootossa otelleen Jutaro Nakaon, jolle hän hävisi ensimmäisessä erässä tyrmäyksellä. Se oli samalla Aokin uran ensimmäinen tappio vapaaottelussa.


title: Shinya Aoki

text: Deepistä Aoki siirtyi ottelemaan Shooton promootioon. Ensimmäisen ottelun hän kävi tammikuussa 2005 Keith Wisniewskiä vastaan. Aoki voitti waki gatame tekniikalla eli pystyssä suoritetulla käsilukolla. Toisen ottelun Aoki voitti Shigetoshi Iwasea vastaan, joka hylättiin potkaistuaan Aokia jalkojen väliin. Elokuussa 2005 hän otteli entisen Shooton välisarjan mestaria Hayato Sakuraita vastaan. tapahtumassa käyty ottelu päättyi tuomariäänin Aokin tappioon. Aoki palasi takaisin voittajaksi, kun hän otteli Kuniyoshi Hironakaa vastaan voitokkaasti. Hän voitti ottelun ensimmäisessä erässä teknisellä tyrmäyksellä lääkärin keskeytettyä ottelun.


title: Shinya Aoki

text: Voiton myötä Aoki pääsi ottelemaan Shooton välisarjan mestaruudesta. Hän kohtasi hallitsevan mestarin Akira Kikuchin tapahtumassa helmikuussa 2006. Aoki voitti kolme erää kestäneen ottelun tuomariäänin ja samalla ensimmäisen mestaruutensa vapaaottelussa.


title: Shinya Aoki

text: Mestaruuden jälkeen Aoki sai kutsun otella Priden organisaatiossa. Hän otteli tämän myötä vuorotellen Shootossa ja Pridessa. Ensimmäinen ottelu Pridessa päättyi voittoon Pride - Bushido 12 tapahtumassa Jason Blackia vastaan triangelikuristuksella ensimmäisessä erässä. Toisessa ottelussa Aoki voitti lentävällä triangelikuristuksella Clay Frenchin myös ensimmäisessä erässä. 31. joulukuussa 2006 Aoki otteli vielä entisen Shooton välisarjan mestaria Joachim Hansenia vastaan. Hän voitti ottelun gogoplata kuristuksella ensimmäisessä erässä.


title: Shinya Aoki

text: Aoki palasi puolustamaan ensimmäistä kertaa Shooton välisarjan mestaruuttaan Akira Kikuchia vastaan. Helmikuussa 2007 tapahtumassa käyty ottelu päättyi Aokin voittoon hajaäänin.


title: Shinya Aoki

text: Aoki otteli vielä neljännen ottelunsa Pridessa Brian Lo-A-Njoea vastaan huhtikuussa 2007. Pride 34 - Kamikaze tapahtumassa käyty ottelu päättyi Aokin voittoon käsilukolla.


title: Shinya Aoki

text: Pride organisaation lakkautuessa lokakuussa 2007, useat japanilaisottelijat siirtyivät muihin organisaatioihin. Aoki päätyi ottelemaan DREAMiin ja osallistui promootion kevyensarjan turnaukseen. Avausottelussaan Aoki kohtasi HERO'Sin kaksinkertaisen keskisarjan mestarin Gesias Cavalcanten. Ottelu keskeytettiin kolmen minuutin jälkeen ensimmäisessä erässä, kun Cavalcante löi Aokia laittomilla kyynärpää lyönneillä. Ottelu merkittiin tuloksettomaksi. Kaksikon ottelu järjestettiin uudelleen Dream 2 -tapahtumassa huhtikuussa 2008. Uusintaottelussa Aoki voitti ottelun tuomariäänin ja eteni turnauksessa jatkoon. Toisella kierroksella Aoki sai vastaansa Katsuhiko Nagatan. Hän voitti ottelun ensimmäisessä erässä gogoplata kuristuksella. Välierissä Aoki kohtasi UFC:n entisen kevyensarjan mestarin Caol Unon. Heinäkuussa 2008 käydyssä ottelussa Aoki voitti ottelun tuomariäänin ja eteni loppuotteluun. Samana päivänä käytiin myös Dreamin kevyensarjan loppuottelu Aokin ja Joachim Hansenin välillä. Hän otteli urallaan toista kertaa Hansenia vastaan. Tällä kertaa Aoki hävisi mestaruuden tyrmäyksellä ensimmäisessä erässä.


title: Shinya Aoki

text: Aoki kokeili huhtikuussa 2009 Dream 8 -tapahtumassa otella välisarjassa, mutta hävisi Hayato Sakuraille ensimmäisessä erässä, jo 27 sekunnin kohdalla tyrmäyksellä. Aoki palasi takaisin kevyeensarjaan ja otteli Shooton ja Cage Ragen entistä kevyensarjan mestaria Vítor Ribeiroa vastaan Dream 10 -tapahtumassa. Heinäkuussa 2009 käydyssä ottelussa Aoki julkistettiin voittajaksi tuomariäänin. Aoki sai sittemmin tilaisuuden otella Dreamin kevyensarjan mestaruudesta puolustavaa mestaria Joachim Hansenia vastaan. Ottelu käytiin Dream 11 -tapahtumassa lokakuussa 2009, jossa Aoki voitti kevyensarjan mestaruuden Hansenia vastaan käsilukolla toisessa erässä.


title: Shinya Aoki

text: Kevyensarjan mestaruuden jälkeen Aoki sai vastaan uusia haasteita. Ensimmäinen näistä oli Dynamite!! The Power of Courage 2009 -tapahtumassa, jossa kahden eri promootion kevyensarjan mestarit ottelivat keskenään. Aoki edusti Dreamin mestaria ja hänen vastustajansa Mizuto Hirota Sengokun mestaria. Aoki voitti ottelun teknisellä luovutuksella ensimmäisessä erässä. Sittemmin Aokille tarjoutui tilaisuus otella Strikeforcen kevyensarjan mestaruudesta hallitsevaa mestaria Gilbert Melendeziä vastaan. Huhtikuussa 2010 käyty ottelu päättyi Aokin tappioon tuomariäänin. Ottelun jälkeen Aoki palasi takaisin Japaniin puolustamaan Dreamin kevyensarjan mestaruuttaan. Dream 15 -tapahtumassa vastaan asettui Tatsuya Kawajiri, jonka Aoki voitti akilleslukolla ensimmäisessä erässä.


title: Gary Alcorn

text: Gary Alcorn (8. lokakuuta 1936 – 29. marraskuuta 2006) oli yhdysvaltalainen koripalloilija (sentteri). Hän pelasi Kalifornian osavaltionyliopistolla, Fresnossa ja tuli Detroit Pistonsin valitsemaksi kolmannella kierroksella. Hän teki NBA-debyyttinsä 18. lokakuuta 1959.


title: Gary Alcorn

text: Lokakuusta joulukuuhun 1960 Alcorn pelasi vapaana pelaajana Los Angeles Lakersissa.


title: Shelley Conn

text: Shelley Conn (s. 1976 Lontoo) on englantilainen näyttelijä.


title: Shelley Conn

text: Conn syntyi Barnetissa, Lontoossa. Hänellä on brittiläiset ja srilankalaiset sukujuuret. Hän kävi Cranbourne Business and Enterprise Collegea Basingstokessa, Hampshiressa. Draamakoulun jälkeen hän on esiintynyt vuodesta 2000 lähtien lukuisissa brittiläisissä televisiosarjoissa ja elokuvissa. Conn on näytellyt myös Royal Shakespeare Companyssa. Steven Spielberg valitsi hänet yhdeksi pääosanäyttelijäksi vuoden 2011 televisiosarjaan "Terra Nova".


title: Shelley Conn

text: Conn asuu Lontoossa pitkäaikaisen poikaystävänsä (vuodesta 2002) näyttelijä Jonathan Kerriganin kanssa. He esiintyivät yhdessä sarjoissa "Mersey Beat" ja "Sairaalaelämää". Conn on sukua näyttelijä Merle Oberonille. Oberonin veli oli Connin isoisä.


title: Lego Games

text: Lego Games on vuonna 2009 aloitettu Lego-tuotesarja, johon kuuluvat tuotteet ovat Lego-palikoista koottavia lautapelejä. Lego Games -pelit ovat yhteensopivia muiden Lego-palikoiden kanssa. Pelinappuloina Games-sarjan peleissä käytetään usein Lego-mikrohahmoja. Arpakuutiona toimii erityinen Lego-arpakuutio, jonka jokaisella sivulla on neljä Lego-nuppia, joihin kiinnitetään arpakuution mahdollisia tuloksia vastaavat Lego-laatat. Tarvittaessa tämä mahdollistaa myös arpakuution muuntamisen.


title: Kajal Agarwal

text: Kajal Agarwal (; s. 19. kesäkuuta 1985 Mumbai, Maharashtra, Intia) on intialainen näyttelijä, joka on esiintynyt telugun-, tamilin- ja hindinkielisissä elokuvissa.


title: Kajal Agarwal

text: Kajal Agarwalin ensimmäinen elokuva oli vuonna 2004 valmistunut hindinkielinen "Kyun...! Ho Gaya Na". Vuonna 2007 hän sai roolin telugunkielisestä elokuvasta "Lakshmi Kalyanam", jonka jälkeen hän on saanut paljon rooleja erityisesti telugunkielisissä elokuvissa. Varsinaisen läpimurtonsa hän teki elokuvalla "Magadheera", josta tuli ilmestyttyään vuonna 2009 kaikkien aikojen menestynein telugunkielinen elokuva. Hänen esittämänsä kaksoisrooli tuotti hänelle vuoden parhaan naisnäyttelijän Filmfare Awards South -ehdokkuuden. Ensimmäisen merkittävän palkintonsa hän voitti vuoden 2010 elokuvallaan "Brindaavanam". Muita hänen taloudellisesti menestyneitä elokuviaan ovat olleet vuoden 2010 "Darling", jolla hän sai toisen Filmfare Awards South -ehdokkuutensa, ja vuonna 2011 ilmestynyt "Mr. Perfect".


title: Tuulikki Karjalainen

text: Pirkko-Liisa Tuulikki Karjalainen (o.s. Kaprio; 6. tammikuuta 1939 Tampere – 1. helmikuuta 2012 Kajaani) oli suomalainen kulttuurivaikuttaja ja kamarineuvos. Hän oli Kuhmon kamarimusiikin perustajia vuonna 1970.


title: Tuulikki Karjalainen

text: Karjalainen olisi nuorena tahtonut pianistiksi mutta isänsä vaikutuksesta hän lähti opiskelemaan kieliä. Koulutukseltaan hän oli filosofian kandidaatti. Hän muutti Kuhmoon 1966 ruotsin kielen opettajaksi. Kuhmon kamarimusiikin perustamisen jälkeen hän toimi sen keskeisenä vaikuttajana kuolemaansa saakka ja oli vuosina 1985–2009 päätoiminen toiminnanjohtaja lukuun ottamatta neljää vuotta taiteen keskustoimikunnan puheenjohtajana.


title: Tuulikki Karjalainen

text: Karjalainen kuoli kaatumisen jälkiseurauksiin.


title: Nokota

text: Nokota on hevosrotu, jonka alkuperä on suhteellisen eristäytyneessä populaatiossa, joka selvisi kaikkein etäisimmillä erämaa-alueilla Theodore Rooseveltin kansallispuistossa sen jälkeen, kun kaikki muut hevoset oli siirretty pois Dakotasta. Tämä villi populaatio periytyi Amerikan alkuperäiskansan ja varhaisten karjatilojen hevosista, jotka olivat erityisen hyvin sopeutuneita lounaiseen Pohjois-Dakotaan ja sen äärimmäiseen ilmastoon, jossa lämpötilat vaihtelevat nopeasti ja jopa -50 ja +45 celsiusasteen välillä, voimakkaat tuulet ja rajut myrskyt ovat tavallisia, ja kuivuus usein toistuvaa. Lukemattomat yritykset poistaa ja hävittää villi populaatio pakotti sen hyvin sopeutuvaiseksi. ketteräksi ja älykkääksi.


title: Nokota

text: Rodun fyysiset ominaispiirteet ovat säilyneet samoina sukupolvien ajan, joten Fredrick Remingtonin vuonna 1888 tekemä kuvaus on yhä osuva: ”Cayuse on yleisesti päistärikko väriltään, omaten aina tämän taipumuksen, miten hyvänsä heikkona. Se on voimakkaasti rakentunut, lihaksikas, ja ainoa villihevonen neliön mallisilla lautasilla. Korkeudeltaan se on noin 142 cm ja vaikka ei olekaan yhtä aktiivinen kuin Texasin hevonen, on sillä paljon enemmän voimaa.”[www.discoverseaz.com/History/HorsePlains.html] ”Neliön malliset lautaset” viittaa takapään jyrkästi kallistuvaan malliin takaapäin katsottaessa.


title: Nokota

text:
Luuston rakenne on hyvin vahva, kaviot suuret ja vuohiset voimakkaasti karvoittuneet tarjotakseen suojaa tarvottaessa syvässä lumessa. Väritykseltään rotu on ainutlaatuinen mustapäistärikon ollessa hyvin tavallinen, kuten myös harmaa ja valkoinen pienemmissä määrin ruunikoilla ja rautiailla. Overo-tyyppiset merkit, kuten siniset silmät ja valkoiset pään alue ja jalat, ovet tavanomaisia ja hallakkoa löytyy useista linjoista.
Nykyään Nokotan hevoset elävät sekä Theodore Rooseveltin kansallispuistossa, jossa lähes kaikkiin ovat vaikuttaneet tahattomasti villiintyneet kesyhevoset, että farmien ja ranchien verkostossa, jota ensisijaisesti ohjaa voittoa tavoittelematon Nokota Horse Conservancy. Järjestön tavoitteena on säilyttää alkuperäinen populaatio, joka eli puiston alueella, sekä tukea kaikkea Nokotan sukulinjaisia hevosia. Nokotan rotu on toipunut niinkin vähäisestä kuin 18 tunnetusta yksilöstä yli 300 puhdasrotuiseen hevoseen sekä useisiin muihin, jotka ovat sekoittuneet, mutta periytyvät valtaosin alkuperäisestä.


title: Nokota

text: Nokotan hevoset ovat tunnettuja jykevyydestään, kestävyydestään, hyppykapasiteetistaan sekä rauhallisesta ja sosiaalisesta luonteestaan. Alkuperäispopulaatio selvisi tähän päivään pääasiassa veljesten Leo ja Frank Kuntzin ansiosta, jotka kilpailivat Great American Horse Racessa hyvin vaikeassa luonnonmaastossa. He alkoivat käyttää ja jalostaa muutamia villeinä pyydystettyjä Nokotan hevosia ja vaikuttuivat niiden urheilullisuudesta ja koulutettavuudesta. Kun puisto alkoi tuoda esille kesyhevosia ja valikoivasti hävittää alkuperäistyyppiä, Leo ja Frank toivat karjanajosta mahdollisimman monta alkuperäistä Nokotan hevosta ja ryhtyivät jatkamaan näitä linjoja omalla karjatilallaan. Lopulta he saivat Nokotan tunnistettua viralliseksi roduksi ja Pohjois-Dakotan osavaltionhevosen arvonimen yhteisestä historiallisesta roolistaan.


title: Nokota

text: Myöhemmin kasvava joukko tukijoita auttoi perustamaan Nokotan hevosten suojelualueen, jonka päätehtävä on luoda turvapaikka, jossa Nokotan hevoset voivat jatkaa villinä populaationa. Silti nykyäänkin tämän hyvin uhanalaisen rodun selviäminen riippuu Kuntzin perheen ja Nokotan hevosten omistajien ja kasvattajien kasvavasta verkostosta, joka auttaa levittämään tätä hyvin vähän tunnettua, mutta hyödyllistä rotua yhä uusille ihmisille.


title: Nokota

text: Nokotan hevoset ovat tyypillisesti leikkisiä, harkitsevia ja kilttejä ja ovat siten löytäneet eniten kannatusta vapaa-ajanratsastajien keskuudessa, mutta ne ovat menestyneet myös kilpailussa, esimerkiksi kouluratsastuksessa. Vuonna 2007 kaksi kantavaa tammaa ja kaksi varsaa hankittiin Ranskaan, jossa on nyt kahdeksan Nokotan hevosta. Ruotsissa niitä on kaksikymmentä. Suunnitelmia on Euroopan kannan laajentamiseksi lisätuontien avulla. Niitä tuotaisiin suoraan Kuntzien karjatilalta Amsterdamin kautta uusille omistajilleen ja kiertävän järjestelmän kautta Euroopassa jo oleville oreille.


title: Neitsytperho

text: Neitsytperho ("Butterfly") on vuonna 1982 ensi-iltansa saanut yhdysvaltalainen rikosdraamaelokuva, joka perustuu James M. Cainin romaaniin "The Butterfly" vuodelta 1947. Matt Cimberin ohjaamassa elokuvassa esiintyvät Stacy Keach, Pia Zadora, Orson Welles, Lois Nettleton, Edward Albert, James Franciscus, Stuart Whitman, June Lockhart, Ed McMahon, Paul Hampton, George Buck Flower ja Dylan Urquidi.


title: Neitsytperho

text: Pia Zadora sai roolistaan parhaan uuden naistähden Golden Globe -palkinnon, mutta hänen puolisonsa ja elokuvan rahoittajan, miljonääri Meshulam Riklisin, kritisoitiin vaikuttaneen valintaan muun muassa kestitsemällä  Hollywood Foreign Press Associationin jäseniä hotellissaan Las Vegasissa ja kartanossaan Beverly Hillsissä juuri ennen valintaa. "Neitsytperho" sai myös kolme parodista Razzie-palkintoa huonoimmasta naispääosasta, huonoimmasta miessivuosasta ja huonoimmasta uudesta tähdestä.


title: Neitsytperho

text: "Video-oppaassa" vuodelta 1994 Asko Alanen pitää elokuvaa Cainin romaanin tökerönä ryöstöviljelynä ja antaa sille yhden tähden viidestä, mikä vastaa sanallista arviota ”huono”.


title: Walter Krüger (täsmennyssivu)

text: Walter Krüger voi tarkoittaa seuraavia henkilöitä:


title: The Contract Killer

text: The Contract Killer ("Sat sau ji wong", tunnetaan myös nimellä Hitman) on vuonna 1998 julkaistu hongkongilainen toimintakomedia. Elokuvan pääosia esittävät Jet Li, Eric Tsang, Simon Yam, Renji Sato, Gigi Leung, Paul Rapowski, Hideri Meiken ja Yip Kwong-Kim. Elokuvan on ohjannut Tung Wei.


title: Mayer

text: Mayer tai von Mayer on muun muassa seuraavien henkilöiden sukunimi:


title: Central Christian Church

text: Central Christian Church voi viitata ainakin seuraaviin kirkkoihin:


title: Moll Flanders

text: Moll Flanders ("The Fortunes and Misfortunes of the Famous Moll Flanders") on Daniel Defoen kirjoittama romaani vuodelta 1722. Suomeksi teos on ilmestynyt Kristiina Kivivuoren ja Kirsi Kunnaksen (runot) suomentamana ja Tammen kustantamana vuonna 1957. Romaanin päähenkilö on Moll Flanders, jonka monivaiheisen elämäntarinan se kertoo nuoruudesta vanhukseksi.


title: Moll Flanders

text: Romaanista tehtyjä elokuvasovituksia ovat ainakin Terence Youngin ohjaama "Moll Flandersin lemmenseikkailut" ("The Amorous Adventures of Moll Flanders") vuodelta 1965, Pen Denshamin ohjaama yhdysvaltalainen "Moll Flanders" vuodelta 1996 ja David Attwoodin samana vuonna ensiesitetty brittiläinen televisiotuotanto "Moll Flanders" ("The Fortunes and Misfortunes of Moll Flanders").


title: Brabantinhevonen

text: Brabantinhevonen on Belgiasta kotoisin oleva kylmäverinen hevosrotu.


title: Brabantinhevonen

text: Brabantinhevonen on hyvin raskasrakenteinen. Pää on suhteellisen pieni, kaula lyhyt ja lihaksikas, lavat ja lautaset hyvin kookkaat ja voimakkaat. Jalat ovat lyhyet ja vuohiskarvat lyhyehköt. Liikkeet ovat lyhyet ja töksähtävät. Väritys on yleensä rautias tai rautiaanpäistärikkö. Luonne on hyvin aulis.Säkäkorkeus voi olla 160-173 cm.


title: Brabantinhevonen

text: Brabantinhevonen tunnettiin keskiajalla flanderinhevosena ja se vaikutti tärkeiden brittiläisten kylmäverirotujen, shiren- ja clydesdalenhevosen ja suffolk punchin kehittymiseen. 1800-luvun loppuun asti rodussa oli kolme tyyppiä: Mehaignen kolossaalinen, Dendren suuri ja Nivelles'n harmaa hevonen. 1900-luvun alussa tyypit olivat kuitenkin muuttuneet samanlaisiksi. Rodun kantakirja perustettiin Belgiassa vuonna 1855. Ennen koneellistumista rotua vietiin kaikkialle Eurooppaan ja Amerikkaan. Toisen maailmansodan jälkeen rotu on käynyt harvalukuiseksi, joskin sitä kasvatetaan yhä lihantuotantoon.


title: Brabantinhevonen

text: Brabantinhevonen on ollut hyvin suosittu Yhdysvalloissa ja sille perustettiinkin paikallinen kantakirja vuonna 1887. Sittemmin amerikkalainen kanta on muuttunut belgialaista piirteiltään hienostuneemmaksi.


title: Jusupovin puisto

text: Jusupovin puisto () on 4,3 hehtaarin laajuinen puistoalue Pietarissa Venäjällä. Se sijaitsee Sadovajakadun ja Fontankan välillä entisen Jusupovin palatsin yhteydessä.


title: Jusupovin puisto

text: Puisto on istutettu 1790-luvulla ruhtinas Boris Jusupovin kartanon alueelle. Alkuperäinen muotopuutarha muutettiin pian maisemapuistoksi. Sadovajan puoleinen valurauta-aita pystytettiin 1830-luvun lopussa. Puisto avattiin yleisölle vuonna 1863.


title: Jusupovin puisto

text: Jusupovin puiston keskellä sijaitsevalla suurella lammella toimi Venäjän ensimmäinen taitoluistelukoulu. Vuodesta 1890 lähtien siellä järjestettiin kauno- ja pikaluistelukilpailuja. Neuvostoaikana alueen nimi oli Lokakuun piirin lastenpuisto. Sen sisäänkäynnin eteen pystytettiin vuonna 1955 Leninin patsas. Puiston alkuperäinen nimi palautettiin vuonna 1990. Samalla poistettiin myös Lenin-patsas.


title: Jusupovin puisto

text: Puiston ainoa sisäänkäynti sijaitsee Sadovajalla Rimski-Korsakovin prospektin risteystä vastapäätä. Lähimmät metroasemat ovat Sennaja ploštšad ja Sadovaja.


title: Taivaallinen yö

text: Taivaallinen yö (engl. "A Night in Heaven") on vuonna 1983 ensi-iltansa saanut romanttinen draamaelokuva. Elokuvan pääosia esittävät Christopher Atkins, Lesley Ann Warren, Robert Logan, Deney Terrio, Deborah Rush, Sandra Beall, Alix Elias, Carrie Snodgress ja Andy García. Elokuvan on ohjannut John G. Avildsen. Elokuva oli taloudellinen pettymys ja voitti Razzie-palkinnon huonoimmasta miespääosasta.


title: Taivaallinen yö

text: "Video-oppaassa" vuodelta 1994 "Taivaallinen yö" saa kaksi tähteä viidestä, mikä vastaa sanallista arviota ”keskinkertainen”. "VideoHound’s Golden Movie Retriever" antaa elokuvalle 1–4 tähden sijasta huonoimmille elokuville varatun arvosanan ”Woof!”.


title: Dolomiti Superski

text: Dolomiti Superski on Italian Dolomiiteilla sijaitseva alue, jossa yhdellä hissilipulla pääsee kahteentoista eri hiihtokeskukseen. Alueella on yhteensä 1 200 km hoidettuja rinteitä.


title: Idänkirsikorento

text: Idänkirsikorento ("Sympecma paedisca") on keijukorentojen heimoon kuuluva sudenkorentolaji. Se kuuluu Euroopan unionin luontodirektiivin liitteessä IV lueteltuihin lajeihin ja on siksi Suomessa rauhoitettu.


title: Idänkirsikorento

text: Idänkirsikorento on varsin pieni, vaaleanruskea ja hentoruumiinen sudenkorento. Ruumiin selkäpuolella on vihertäviä, metallinhohtoisia kuvioita, jotka ovat takaruumiissa tunnusomaisesti torpedon muotoisia. Keskiruumiin selkäpuolen metallinhohtoisessa raidassa on ulospäin suuntautunut levenemä. Verkkosilmät ovat harmaat, mutta talvehtimisen jälkeen niihin tulee sinistä väriä. Korennon levätessä se pitää siipensä vartalon suuntaisesti ja asettaa kaikki siivet samalle puolelle takaruumista. Siiven etureunan ruskehtava täplä on etusiivessä lähempänä kärkeä kuin takasiivessä, minkä vuoksi täplät eivät mene lepäävällä korennolla päällekkäin. Takaruumiin pituus on 25–29 millimetriä.


title: Idänkirsikorento

text: Idänkirsikorento on eurooppalaisittain itäinen laji, jota tavataan Länsi-Euroopassa vain paikoittain. Puolasta itään sitä tavataan yleisenä aina Japaniin saakka. Suomesta laji löydettiin Öröstä vuonna 2004, mutta myöhemmin havaittiin, että yksi yksilö oli kuvattu Porvoosta jo kaksi vuotta aikaisemmin. Nykyisin korentoja tavataan harvakseltaan etelärannikon tuntumasta sekä monilta paikoilta sisämaasta. Laji on leviämässä pohjoisemmaksi.


title: Idänkirsikorento

text: Idänkirsikorento elää erilaisten suojaisten seisovien vesialueiden äärellä, myös sopivilla merenlahdilla, ja saattaa olla paikoittain hyvinkin runsaslukuinen. Satunnaisesti yksilöitä voi tavata kaukana vesistöistä. Useimmista muista sudenkorennoista poiketen aikuinen korento talvehtii. Se viettää talven kasvista roikkuen ja aloittaa lennon varhain keväällä. Korentoja on lennossa heinä-elokuun vaihteesta lokakuuhun ja uudelleen keväällä maaliskuusta touko-kesäkuun vaihteeseen saakka. Suomen ja tiettävästi myös Pohjoismaiden ensimmäinen talvehtiva idänkirsikorento löydettiin Paraisilta 28.01.2017. Löytöpaikka oli etelänpuoleinen heinikkoinen rinne. Löytynyt yksilö oli pienen heinien täyttämän pensaan sisällä hyvin piilossa. Etäisyys korentojen kesällä asuttamaan lampeen oli noin 200 metriä.


title: Idänkirsikorento

text: Luontodirektiivin turvin rauhoitettuna lajina idänkirsikorento edellyttää tiukkaa suojelua ja sen elinpaikkojen hävittäminen tai heikentäminen on kielletty.


title: Täplälampikorento

text: Täplälampikorento ("Leucorrhinia pectoralis") on Euroopan unionin luontodirektiivin neljännessä liitteessä mainittu sudenkorentolaji. Se on rauhoitettu Suomessa.


title: Täplälampikorento

text: Täplälampikorento muistuttaa muita lampikorentolajeja, mutta on yleisvaikutelmaltaan näitä rotevampi. Yleisväriltään se on mustan ja tummanpunaisen kirjava. Koiraan takaruumiin yläpinnalla on suuria oransseja laikkuja, jotka tummuvat myöhemmin ja takaruumiin tyvi on punainen. Sukukypsillä yksilöillä takaruumiin seitsemännen jaokkeen yläpinnalla on laaja, kirkkaan sitruunankeltainen täplä. Nuoret naaraat muistuttavat niin paljon isolampikorentoa että niiden varma määritys saattaa vaatia genitaalien tarkastelua. Takaruumiin pituus on 25–27 mm.


title: Täplälampikorento

text: Täplälampikorento on levinneisyydeltään itäinen laji, jota tavataan Keski-Euroopasta ja Etelä-Skandinaviasta Keski-Aasiaan. Suomessa sitä tavataan etelärannikon tuntumasta sekä monin paikoin maan eteläosista. Se on selvästi harvinaisempi kuin muut lampikorennot. Merkittävimpiä esiintymisalueita ovat Päijät-Häme, Kymenlaakso sekä Suomenlahden rannikko. Levinneisyys painottuu maan kaakkoisosiin.


title: Täplälampikorento

text: Täplälampikorento on paikoittainen ja harvinainen runsaskasvuisten vesistöjen asukki. Se suosii suojaisia vesiä, joilla on runsaasti vesikasvillisuutta ja erityisesti umpeenkasvavia laajoja vesistöjä. Umpeenkasvun edetessä laji kuitenkin jättää vesialueen ja siirtyy uusille elinpaikoille. Korentojen lento alkaa kesäkuun alkupuolelta ja jatkuu heinäkuun puoleenväliin. Suomessa toukan kehitys kestää ilmeisesti kaksi vuotta, etelämpänä vain vuoden.


title: Täplälampikorento

text: Korennon rauhoittaminen luontodirektiivillä edellyttää sen tiukkaa suojelua, joten myös lajin elinpaikkojen hävittäminen ja heikentäminen on kiellettyä. Korento voi kuitenkin hyötyä esimerkiksi järvien niitoista ja ruoppauksista.


title: Kiseleff

text: Kiseleff on helsinkiläinen venäläistaustainen liikemiessuku, jonka huomattavia jäseniä ovat olleet:Suvun mukaan on saanut nimensä myös Kiseleffin talo Senaatintorin laidalla Helsingissä.


title: Andrzej Kubiak

text: Andrzej Kubiak (s. 4. helmikuuta 1961 Łódź) on puolalainen entinen vapaapainija. Hän edusti seuratasolla Budowlanych Łódźia ja varsovalaista Gwardia Warszawaa.


title: Andrzej Kubiak

text: Kubiak oli alle 68-kiloisten sarjassa kuudes vuoden 1985 MM-kisoissa ja sijoittui viidenneksi Euroopan-mestaruuskilpailuissa 1988. Hän osallistui myös Soulin olympialaisiin 1988, joissa hän putosi alkulohkovaiheessa.


title: Sandringham

text: Sandringham on kylä ja pitäjä Englannin Norfolkin kreivikunnan pohjoisessa osassa. Kylä sijaitsee noin kahden kilometrin päässä etelään Dersinghamin kylästä ja noin 12 kilometriä pohjoiseen King's Lynnin kaupungista sekä noin 60 kilometrin päässä Norwichin kaupungista.


title: Sandringham

text: Sandringham tunnetaan parhaiten siellä sijaitsevasta Sandringhamin kartanosta (Sandringham House) ja sen maa-alueista. Tämä on kuningatar Elisabet II:n ja useiden hänen edeltäjiensä suosima lomakoti. Lähellä kartanoa sijaitsee kuninkaallinen hevostalli, joka majoittaa useita kuninkaallisia hevosia. Kylä on myös Lady Diana Spencerin synnyinpaikka.


title: Francisco Pérez (uruguaylainen pyöräilijä)

text: Francisco Pérez (s. 4. helmikuuta 1934) on uruguaylainen entinen maantiepyöräilijä.


text: Pérez osallistui olympialaisiin kerran, Tokiossa 1964. Hän tuli maaliin 15 sekuntia voittajan jälkeen samassa rykelmässä useimpien maaliin päässeiden kanssa jääden sijalle 48. Pérez pyöräili myös joukkueaika-ajossa, jossa Uruguay oli kymmenes.


title: Francisco Pérez

text: Francisco Pérez on ainakin seuraavien henkilöiden nimi:


title: Polttopiste (geometria)

text: Geometriassa polttopisteet ovat pistepari, jonka avulla eräät käyrät voidaan määritellä. Polttopisteiden avulla voidaan määritellä muun muassa kartioleikkaukset, joiden neljä tyyppiä ovat ympyrä, ellipsi, paraabeli ja hyperbeli. Muita käyriä, jotka voidaan määritellä polttopisteiden avulla, ovat Cassinin käyrä ja Descartesin ovaali.


title: Polttopiste (geometria)

text: Ellipsi voidaan määritellä niiden pisteiden urana, joiden kahdesta annetusta polttopisteestä mitattujen etäisyyksien summa on annettu vakio.


title: Polttopiste (geometria)

text: Ympyrä voidaan käsittää ellipsin erikoistapaukseksi, jossa molemmat polttopisteet yhtyvät. Niinpä ympyrä voidaan yksinkertaisemmin määritellä niiden pisteiden uraksi, joiden etäisyys annetusta polttopisteestä eli ympyrän keskipisteestä on tietty vakio. Toisaalta ympyrä voidaan määritellä myös Apolloniuksen ympyränä eli niiden pisteiden urana, joiden kahdesta annetusta polttopisteestä mitattujen etäisyyksien suhde on vakio.


title: Polttopiste (geometria)

text: Paraabeli saadaan ellipsin rajatapauksena, kun toinen polttopiste siirtyy äärettömän kauas.


title: Polttopiste (geometria)

text: Hyperbeli voidaan määritellä niiden pisteiden urana, joiden kahdesta annetusta polttopisteestä mitattujen etäisyyksien erotuksen itseisarvo on annettu vakio.


title: Polttopiste (geometria)

text: Vaihtoehtoisesti kaikki kartioleikkaukset voidaan määritellä myös yhden polttopisteen ja yhden johtosuoran avulla. Johtosuora on annettu suora, joka ei kulje polttopisteen kautta. Kartioleikkaus on tällöin niiden pisteiden ura, joiden polttopisteestä ja johtosuorasta mitattujen etäisyyksien suhde on annettu vakio, jota sanotaan kartioleikkauksen eksentrisyydeksi "e". Jos eksentrisyys on nollan ja yhden välillä, eli käyrän pisteet ovat lähempänä polttopistettä kuin johtosuoraa, kartioleikkaus on ellipsi. Jos se on yksi, on kyseessä paraabeli, ja jos se on suurempi kuin yksi, on kyseessä hyperbeli. Ympyrä saadaan rajatapauksena, jossa käyrän pisteiden etäisyys annetusta pisteestä on vakio ja johtosuoran oletetaan olevan äärettömän kaukana, jolloin eksentrisyys on nolla.


title: Polttopiste (geometria)

text: Erityisesti paraabeli voidaan määritellä niiden pisteiden urana, jotka ovat yhtä etäällä annetusta polttopisteestä ja annetusta johtosuorasta.


title: Polttopiste (geometria)

text: Gravitaatiolain nojalla voidaan osoittaa, että kahden kappaleen systeemissä kumpikin kappale kiertää systeemin massakeskipisteen ympäri kartioleikkauksen muotoisia ratoja, joiden yhteisenä polttopisteenä on systeemin massakeskipiste. Tärkeänä erikoistapauksena tästä on Keplerin ensimmäinen laki. Koska Auringon massa on moninkertaisesti suurempi kuin planeettojen yhteensäkään, aurinkokunnan massakeskipiste on Auringossa. Tämän vuoksi planeetat kiertävät Aurinkoa ellipsin muotoisia ratoja pitkin, joiden yhteisenä polttopisteenä Aurinko on.


title: Polttopiste (geometria)

text: Descartesin ovaali on niiden pisteiden ura, joiden kahdesta annetusta polttopisteestä laskettujen etäisyyksien painotettu summa on vakio. Jos molempien etäisyyksien painokertoimet ovat samat, on kyseessä ellipsi.


title: Polttopiste (geometria)

text: Cassinin käyrä on niiden pisteiden ura, joiden kahdesta annetusta polttopisteestä mitattujen etäisyyksien tulo on vakio.


title: Clara Angerer

text: Clara Angerer (s. 4. helmikuuta 1965 Slingia) on italialainen entinen maastohiihtäjä.


title: Clara Angerer

text: Angerer osallistui olympialaisiin kahdesti, vuosina 1984 ja 1988. Hän oli Sarajevossa 1984 viiden kilometrin matkalla kolmaskymmenesensimmäinen ja 10 kilometrin matkalla 35. Angerer myös hiihti maansa viestijoukkue, joka oli kilpailun yhdeksäs. Hän sai parhaan henkilökohtaisen sijoituksensa Calgaryn kisoista 1988, joissa hän oli 24. nopein 5 kilometrillä ja hiihti toista kertaa peräkkäin viestin avausosuuden, kun Italia oli kymmenes.


title: Fables & Dreams

text: Fables & Dreams on Lunatican toinen studioalbumi, joka julkaistiin 18. lokakuuta 2004.


title: Mohovaja ulitsa

text: Mohovaja ulitsa () on katu Pietarin Keskustan piirissä Venäjällä. Se sijaitsee kaupungin keskustassa Fontankan ja Liteinyi prospektin välillä. Pohjoisessa Mohovaja päättyy Tšaikovskin- ja etelässä Belinskinkatuun. Keskivaiheilla se risteytyy Pestelinkadun kanssa.


title: Mohovaja ulitsa

text: Yksisuuntaisen kadun ajosuunta on etelästä pohjoiseen. Sen pituus on noin 920 metriä, ajoradan leveys 6,5 metriä ja etäisyys talojen välillä 28 metriä.


title: Mohovaja ulitsa

text: Katu on syntynyt 1700-luvun alussa lähistöllä sijainneen Yksityistelakan ja Amiraliteetin purjeenkutojien asutukseen. Vuoteen 1826 saakka sen nimenä oli "Hamovaja" tai "Hamovskaja" (ven. "hamovnik" ’kutoja’).


title: Mohovaja ulitsa

text: 1700-luvulla kadun varrelle alkoi muuttaa kauppiaita ja vuosisadan lopussa myös aatelisia. Lähellä keskustaa sijainnut hiljainen katu houkutteli asukkaikseen monia tiedemiehiä ja kirjailijoita. 1800-luvun puoliväliin saakka sen varrella oli yksi- ja kaksikerroksisia puu- ja kivitaloja. Vuosisadan loppupuolella ne korvattiin aatelisten näyttävillä yksityistaloilla sekä vuokrataloilla. Nykyinen rakennuskanta on etupäässä 1800–1900-lukujen vaihteesta.


title: Mohovaja ulitsa

text: Ajorata kivettiin 1700-luvun puolivälissä. 1830-luvulla päällysteeksi vaihdettiin vähemmän melua aiheuttavat puulaatat. 1860-luvulla kadun varrelle vedettiin vesijohto ja 1930-luvulla se päällystettiin asfaltilla.


title: Mohovaja ulitsa

text: Neuvostoaikana Mohovaja muuttui vain vähän. Vallankumouksen jälkeen rakennettiin neljä uutta taloa ja kahden talon kerroslukua lisättiin. Toisen maailmansodan pommituksissa tuhoutui vain Pestelinkadun kulmatalo 23/10. Sodanjälkeisissä kunnostustöissä taloihin asennettiin kaasuliedet ja keskuslämmitys. Pihoilta purettujen varastojen tilalle on pystytetty uusia sivurakennuksia.


title: Mohovaja ulitsa

text: Mohovajan kulttuuriperintökohteita ovat:


title: The Edge of Infinity

text: The Edge of Infinity on Lunatican kolmas studioalbumi, joka ilmestyi 28. elokuuta 2006.


title: The Edge of Infinity

text: Albumi debytoi Sveitsin albumilistan sijalla 76, ja pysyi listalla yhteensä neljä viikkoa.


title: Neptunus fiktiossa

text: Neptunus fiktiossa käsittelee Neptunus-planeettaa kaunokirjallisuudessa, elokuvissa ja muissa vastaavissa yhteyksissä.


title: New Shores

text: New Shores on sveitsiläisen sinfonisen metalliyhtyeen Lunatican neljäs albumi, joka ilmestyi vuonna 2009. Se nousi Sveitsin albumilistan sijalle 20, ja pysyi listalla yhteensä 4 viikkoa.


title: Luettelo jäkälistä

text: Luettelo jäkälistä. Jäkälät ovat epätaksonominen ryhmä kotelo- tai kantasienten yhdessä yhteyttävien osakkaiden, viherlevien tai syanobakteerien, kanssa muodostamia kaksoiseliöitä. Jäkälät luokitellaan taksonomisesti sienen mukaan. Luettelo sisältää erityisesti Pohjois-Euroopassa tavattavia suurikokoisia jäkälälajeja.


title: Siimaevät

text: Siimaevät eli vanhemmalta nimeltään rihmaevät ("Polynemidae") on ahvenkaloihin kuuluva heimo. Heimon lajeja tavataan lämpimistä meristä sekä eräitä lajeja myös makeista vesistä.


title: Siimaevät

text: Siimaevien heimoon kuuluu kahdeksan sukua ja lähteestä riippuen 33–41 lajia. Ruumiinrakenteeltaan ne ovat pitkulaisia ja heimon suurin laji jättisiimaevä ("Eleutheronema tetradactylum") voi saavuttaa 180 cm:n pituuden. Lajien selkein tuntomerkki on kaksiosainen rintaevä. Ylempi osa on kiinni kiduskannessa, mutta alempi osa koostuu useasta pitkästä siimamaisesta ruodosta. Selkäeviä siimaevillä on kaksi ja ne ovat melko kaukana toisistaan. Selkäevistä etumainen on piikikäs. Pyrstöevä on kaloilla selkeästi haarautunut. Siimaevien suomut ovat pienikokoiset ja kalat ovat väritykseltään tyypillisesti hopeanharmaita tai ruskehtavia.


title: Siimaevät

text: Siimaevälajeja tavataan trooppisista ja subtrooppisista vesistä Atlantin, Intian valtameren ja Tyynenmeren alueilta. Osa lajeista elää murtovesissä ja eräät "Polynemus"-suvun lajit makeavetisissä joissa. Kalat elävät hiekka- tai mutapohjilla yleensä alle 150 metrin syvyydessä. Kalojen ravinto koostuu äyriäisistä ja pienemmistä kaloista, "Filimanus"-suvun lajit syövät planktonia. Siimaevien rintaevien rihmamainen osa toimii tuntoelimenä, jota ne käyttävät ravinnonetsintään mutapohjista. Heimon lajit liikkuvat usein parvina. Siimaevät ovat tärkeitä ruokakaloja trooppisilla ja subtrooppisilla alueilla ja kalastettuihin lajeihin kuuluvat muun muassa kuningassiimaevä ("Pentanemus quinquarius") ja suurisiimaevä ("Polydactylus quadrifilis").


title: Feodor Kiseleff

text: Feodor Pantelejevitš Kiseleff (, "Fjodor Kiseljov"; 1. maaliskuuta 1772 Hamina – 9. toukokuuta 1847 Helsinki) oli Helsingissä vaikuttanut suomenvenäläinen liikemies, tehtailija ja rakennusurakoitsija.


title: Feodor Kiseleff

text: Hänen isänsä oli ostaškovilainen kauppias Pantelei Kiseleff, joka asettui Haminaan pian Turun rauhan jälkeen. Feodor Kiseleffkin aloitti porvarina Haminassa, mutta siirtyi vuonna 1809 Viaporiin ja sieltä 1812 pääkaupungiksi korotettuun Helsinkiin, jossa sai uudet porvarinoikeudet seuraavana vuonna. Venäläisen sotaväen tavarantoimittajana vaurastunut Kiseleff oli jo tuolloin Helsingin suurimpien veronmaksajien listalla jaetulla kolmannella sijalla. Hänen merkittävimmäksi omistuksekseen muodostui Aleksanterin- ja Unioninkatujen kulmassa sijainnut sokeritehdas, jonka hän osti vuonna 1812 Bernhard Maneckelta. Helsingin kasvaessa tilat kävivät pian ahtaiksi ja Kiseleff siirsi 1820-luvun alussa tehtaan kaupungin ulkopuolelle Töölönlahden rannalle, mistä alkaen se tunnetaan Töölön sokeritehtaana. Vuosina 1839–1859 se oli Suomen ainoa sokeritehdas. Naapurissa toimi Kiseleffin niin ikään omistama tiilitehdas. Carl Ludvig Engel suunnitteli vanhasta Unioninkadun tehdasrakennuksesta Kiseleffin talona tunnetun liikerakennuksen. Kiseleff oli myös lukuisia merkittäviä tilauksia saanut rakennusurakoitsija ja hän muun muassa suoritti Hietaniemen hautausmaan perustustyöt 1829 ja rakennutti Nikolainkirkon (nyk. Helsingin tuomiokirkko) julkisivuportaikon 1839–1843.


title: Feodor Kiseleff

text: Kiseleff valittiin ensimmäisenä venäläisenä Helsingin kaupunginvanhimpien joukkoon vuonna 1829 ja hän sai 1833 kauppaneuvoksen arvon. Ortodoksisen uskonsa säilyttäneestä Kiseleffin suvusta tuli yksi Helsingin porvariston eliittisukuja. Feodor Kiseleffin lapsia olivat tehtailijat Nikolai Kiseleff ja Feodor Kiseleff nuorempi, yliarkkitehti Konstantin Kiseleff ja kartanonomistaja Anton Kiseleff.


title: Back Through Time

text: Back Through Time on skotlantilaisen power metal -yhtye Alestormin kolmas studioalbumi. Albumi julkaistiin 3. kesäkuuta 2011 Napalm Recordsin kautta.


Luettelo Suomessa uhanalaisista kovakuoriaisista sisältää ne kovakuoriaisten lahkoon (Coleoptera) kuuluvat lajit, jotka
on luokiteltu Suomen lajien uhanalaisuusarvioinnissa vuodelta 2010 äärimmäisen uhanalaisiksi (CR), erittäin uhanalaisiksi (EN) tai vaarantuneiksi (VU). Varmuudella hävinneitä, silmälläpidettäviä tai uhanalaisuudeltaan tuntemattomia lajeja tämä luettelo ei sisällä. Osa lajeista on katsottu tarpeelliseksi rauhoittaa luonnonsuojeluasetuksessa (160/1997). Ne on merkitty luetteloon lihavoinnilla.


title: Luettelo Suomessa uhanalaisista kovakuoriaisista

text: Suomen kovakuoriaislajeista 33 on luokiteltu äärimmäisen uhanalaisiksi, 73 erittäin uhanalaisiksi ja 227 vaarantuneiksi. Osa lajeista on luokituksestaan huolimatta mahdollisesti hävinneitä ja ne on merkitty luetteloon erikseen.


title: Neil Hoban

text: Neil Hoban (s. 4. helmikuuta 1966 Pembury) on brittiläinen entinen maantiepyöräilijä. Hän edusti seuratasolla Vulcan CRC:tä.


title: Neil Hoban

text: Hoban voitti maansa mestaruuden amatöörien maantieajossa vuonna 1988 ja oli mukana samassa lajissa kyseisen vuoden olympialaisissa, joissa hän oli kahdeksastoista. Hän kisasi ammattilaisena vuosina 1990–1998 osallistuen pääasiassa Britteinsaarilla järjestettyihin kilpailuihin.


title: Kummatti

text: Kummatti on kaupunginosa Raahessa. Kummatissa sijaitsee muun muassa Hesburger, Teboilin kylmäasema ja Raahen ammatillinen opisto eli RAO. Lisäksi alueella on koulu ja päiväkoti sekä Kruununkirjurin virastotalo, jossa on muun muassa poliisi ja maistraatti. Alueen rakennuskanta koostuu pitkälti kerrostaloista, mutta alueella on myös rivitaloasutusta ja Nahkalakinkadulla on myös omakotitaloja.


title: Kummatti

text: Kummatin alue oli maaseutua vielä 1960-luvulle asti. Vuosikymmenen alussa Raaheen perustettiin Rautaruukin tehdas, mikä loi pikaisen tarpeen asunnoille. Kummatin alueen ensimmäinen kerrostalo valmistui vuonna 1966, minkä jälkeen rakennuskanta kasvoi tasaisella tahdilla.


title: Kummatti

text: Kummatilla oli mainetta ongelmallisena lähiönä, ja sen asumistasoa nostettiin 2000-luvun alun puolivälissä alkaneella vanhimpien kerrostalojen perusteellisella saneerauksella.


title: Kiitäjät (lintuheimo)

text: Kiitäjät, aikaisemmalta nimeltään tervapääskyt ("Apodidae") on kiitäjälintujen lahkoon kuuluva lintuheimo. Kiitäjät ovat samankaltaisia kuin pääskyt, mutta eivät ole niille läheistä sukua.


title: Kiitäjät (lintuheimo)

text: Ne ovat levinneet kaikkiin maanosiin, lukuun ottamatta pohjoisimpia alueita sekä laajoja aavikoita ja monia valtamerten saaria. Lauhkean vyöhykkeen kiitäjät ovat muuttolintuja ja viettävät talvet tropiikissa.


title: Kiitäjät (lintuheimo)

text: Ainoa Suomessa säännöllisesti esiintyvä kiitäjälaji on tervapääsky ("Apus apus").


title: Kiitäjät (lintuheimo)

text: Kiitäjät ovat pieniä tai keskikokoisia, muodoltaan virtaviivaisia lintuja. Niillä on pitkät, kaarevat ja terävät siivet ja ne ovat taitavia ja kestäviä lentämään. Ne ovat lyhytjalkaisia ja jalat sopivatkin vain erilaisilla pinnoilla roikkumiseen. Kiitäjillä molemmat sukupuolet ovat samannäköiset.


title: Kiitäjät (lintuheimo)

text: Kiitäjät elävät suurimman osan ajastaan ilmassa. Ne voivat nukkua ja paritella ilmassa. Kiitäjät pesivät rakennusten ja kallioiden koloissa. Ravinnokseen ne käyttävät hyönteisiä.


title: Erkka Leppänen

text: Erkka Leppänen (s. 25. marraskuuta 1986 Jyväskylä) on suomalainen jääkiekkopuolustaja. Hän pelaa II-divisioonajoukkue Diskoksessa. Hän on aiemmin pelannut yhteensä 40 SM-liigaottelua JYPissä tehopistein 1+1=2.


title: Erkka Leppänen

text: Leppänen on JYPin kasvatti. Hän aloitti jääkiekon 5-vuotiaana JYPin korttelikiekkojoukkueessa. Leppänen oli joukkueensa tehokkain puolustaja sekä C-nuorissa kaudella 2001–2002 että B-nuorissa kaudella 2002–2003. JYP voitti C-nuorten SM-pronssia keväällä 2002. Leppästä pidettiin C- ja B-juniorivuosinaan suurlupauksena. Leppänen nostettiin kaudeksi 2003–2004 vain 16-vuotiaana JYPin SM-liiga joukkueen harjoituskokoonpanoon. Hän pelasi kauden aikana kaksi SM-liigaottelua.


title: Erkka Leppänen

text: Kaudella 2004–2005 Leppänen pelasi seitsemän SM-liigaottelua ja kaudella 2005–2006 17 ottelua. Pistetili jäi kuitenkin avaamatta. Jälkimmäisellä kaudella hän pelasi miesten pelejä myös seitsemän Mestis-ottelun verran alle 20-vuotiaiden maajoukkueessa. Leppänen edusti kuitenkin neljästä ensimmäisestä liigajoukkueen harjoituskokoonpanossa vietetystä kaudestaan suurimmaksi osaksi JYPin A-nuoria, jotka voittivat Suomenmestaruuden vuonna 2006, SM-hopeaa vuonna 2004 ja SM-pronssia vuonna 2005.


title: Erkka Leppänen

text: Kaudella 2006–2007 Leppänen pelasi kymmenen SM-liigaottelua ja avasi pistetilinsä tekemällä yhden syöttöpisteen. Kaudella 2007–2008 hän pelasi neljä SM-liigaottelua, mutta teki ainoan liigamaalinsa kauden kolmannessa ottelussa 17. syyskuuta 2007. Leppänen pelasi rikkonaisen kauden aikana lainalla peräti kolmessa Mestis-joukkueessa; Savonlinnan Pallokerhossa, Mikkelin Jukureissa ja Vaasan Sportissa. Hän pelasi Mestiksessä suurimman osan kaudesta ja teki 23 runkosarjaottelussa tehopisteet 2+4=6. Leppäsen kehitys hidastui useiden loukkaantumisten myötä ja hän ei vakiinnuttanut paikkaansa liigajoukkueen kokoonpanossa.


title: Erkka Leppänen

text: Leppänen siirtyi kaudeksi 2008–2009 pysyvästi Jukureihin. Yhden Mikkelissä pelatun vuoden jälkeen hän oli kauden 2009–2010 kokonaan pelaamatta, mutta palasi kaudeksi 2010–2011 Jyväskylän Diskokseen. Kauden päätteeksi Diskos nousi III-divisioonasta II-divisioonaan.


title: Erkka Leppänen

text: Leppänen oli voittamassa alle 20-vuotiaiden MM-pronssia vuonna 2006. Hän pelasi alle 18-vuotiaiden MM-kilpailuissa vuonna 2004. Yhteensä Leppänen on pelannut kuusi nuorten ja 24 poikien maaottelua. Hän kuului alle 17- ja 16-vuotiaiden maajoukkueissa kapteenistoon.


title: Erkka Leppänen

text: Leppänen on pelityyliltään peruspuolustaja, jonka vahvuudet ovat monipuolisuudessa ja kahden suunnan pelaamisessa.


title: Suomi talviolympialaisissa 1992

text: Suomi saavutti Albertvillen talviolympialaisista 1992 seitsemän mitalia, joista kolme oli kultaa, yksi hopeaa ja kolme pronssia. Kisojen mitalitilastossa Suomi sijoittui kahdeksanneksi. Suomen lippua kantoi avajaisissa jääkiekkoilija Timo Blomqvist.


title: Suomi talviolympialaisissa 1992

text: Mäkihypyssä Toni Niemisestä tuli kaikkien aikojen nuorin talviolympialaisten yksilökilpailuissa olympiakultaa voittanut miesurheilija.


Jääkiekon nuorten maailmanmestaruuskilpailut 1985 pelattiin Suomessa, ottelupaikkakuntina olivat Helsinki, Turku ja Vantaa.


title: Jääkiekon nuorten maailmanmestaruuskilpailut 1985

text:
"Puola putosi B-sarjaan."
 A-sarja


title: Hermina Geyser

text: Hermina Lategan Geyser (s. 4. helmikuuta 1938 Pietermaritzburg) on eteläafrikkalainen entinen yleisurheilija, joka kilpaili korkeushypyssä.


title: Hermina Geyser

text: Geyser osallistui olympialaisiin kerran, Melbournessa 1956. Hän oli tuolloin finaalin jaetulla kahdeksannella sijalla. Geyser hyppäsi ennätyksensä 169 cm vuonna 1958 ja oli kyseisen vuoden maailmantilaston kahdeksanneksi paras. Hän voitti viimeisen Etelä-Afrikan mestaruutensa vuonna 1960.


title: Gruzino

text: Gruzino () on kylä ja maalaiskunta Novgorodin alueen Tšudovon piirissä Venäjällä. Se sijaitsee Olhavanjoen rannalla 14 kilometriä Tšudovosta itään. Kylässä on vajaat tuhat ja kunnassa 3 600 asukasta (vuonna 2009).


title: Gruzino

text: Gruzinon kunnan pinta-ala on 975,82 neliökilometriä. Se rajoittuu lännessä Tšudovon piirin Uspenskojen ja lounaassa Tregubovon kuntiin, kaakossa Malaja Višeran piiriin ja pohjoisessa Leningradin alueeseen. Pinta-alasta 76,3 % on metsää, 10 % maatalousmaata ja 7,1 % suojelualueita. Olhavan lisäksi suurimmat joet ovat Ptševža, Oskuja ja Šarja. Seudulla sijaitsee Borin (Širinskojen) rauhoitusalue.


title: Gruzino

text: Kunnan hallinnollinen keskus on Krasnofarfornyin taajama. Sen lisäksi siihen kuuluu 34 kylää: Beglovo, Berjozovets, Berezovo, Dereva, Dubtsy, Filippovo, Gatševo, Glad, Gorka, Gruzino, Jefremovo, Jurševo, Krug, Krutiha, Melehovo, Melehovskaja, Muratovo, Nekšino, Novaja, Novaja Derevnja, Oblutšje, Opaljovo, Oskui, Otoka, Perehod, Pokrovskoje, Rogatši, Šarja, Serebrjanitsy, Steremno, Štšetino, Suvorovka, Tšernitsy ja Velja. Suurimmat asutuskeskukset ovat Krasnofarfornyi, Gruzino ja Oskui.


title: Gruzino

text: Gruzinon pogosta mainitaan ensimmäisen kerran Novgorodin Vatjan viidenneksen verokirjassa vuonna 1499/1500. Pietari I lahjoitti sen ruhtinas Aleksandr Menšikoville ja Paavali I kreivi Aleksei Araktšejeville. Jälkimmäinen rakennutti kylään kartanon ja kirkon (arkkitehdit Fjodor Demertsov ja Vasili Stasov). 1800-luvun lopussa silloisen Botanovkan kylän paikalle perustettiin posliinitehdas.


title: Gruzino

text: Krasnofarfornyissa toimivan Russkij farfor -posliinitehtaan lisäksi kunnassa on kaksi maatalousyritystä ja saha. Yli puolet työvoimasta työskentelee kunnan ulkopuolella. Gruzinosta on linja-autoyhteys Tšudovoon. Kylässä toimii lastentarha, keskikoulu, kulttuuritalo, kirjasto ja ensiapuasema.


title: Gruzino

text: Kunnan nähtävyyksiin kuuluvat muinaiset asuin- ja hautapaikat, Araktšejevin kartanon puistoalue Gruzinossa, Speranskin kartanoalue ja kirkko Derevassa, Krasnofarfornyin vanhat tehdasrakennukset, Artsebaševin ja Konovalovin kartano Oblutšjessa, Oskuin kirkko, vanhat asuin- ja kauppiastalot sekä toisen maailmansodan muistomerkit.


title: Järvenpään viljasiilot

text: Järvenpään viljasiilot olivat entisen valssimyllyn viljasiiloista muodostuva suurikokoinen maamerkki Järvenpään keskustassa lähellä rautatieasemaa. Ne purettiin asuntojen tieltä 2012.


title: Järvenpään viljasiilot

text: Järvenpääläinen maanviljelysneuvos Bjarne Westermarck rakennutti paikalle valssimyllyn vuonna 1918. Tämä ensimmäinen mylly paloi 1944. Suomen Maanviljelijäin Kauppa SMK osti rauniot ja tontin ja rakensi uuden myllyrakennuksen. Funktionalistista tyylisuuntaa edustava rakennus valmistui 1947. Viljasiiloihin mahtui viisi miljoonaa kiloa viljaa. Mylly lopetti toimintansa 1971. Valssimylly ja viljasiilot on purettu ja tilalle on rakennettu asuinkerrostaloja.


title: Axel Mauri Hartea

text: Axel (Aksel) Mauri Hartea, ent. Hällberg (12. heinäkuuta 1865 Turku – 3. elokuuta 1941 Helsinki) oli hieronnan opetuksen uranuurtaja Suomessa.


title: Axel Mauri Hartea

text: Hartean vanhemmat olivat merimies Frans Henrik Hellsten ja Anna Sofia Engblom. Hän valmistui filosofian kandidaatiksi 1890, mutta jätti kesken aloittamansa lääketieteen opinnot kandidaatin tutkintovaiheessa, koska ei saanut suorittaa tutkintoaan suomen kielellä. Hartea toimi hierojana ja sairasvoimistelijana vuodesta 1888 alkaen, oli alan opettaja vuodesta 1893 ja toimi Helsinkiin perustamansa "Suomen hieromaopiston" sekä hieronta-, voimistelu- ja ortopedisen laitoksen johtajana vuodesta 1895 alkaen. Hän tutustui sekä suomalaiseen perinteiseen hierontaan että teki useita opintomatkoja ulkomaille. Suomen hieromaopistosta valmistui tuhansia hierojia, osa heistä oli ulkomaisia ja huomattava määrä sokeita. Vuonna 1906 Hartea perusti "Suomen Hierojaseuran", jonka puheenjohtajana hän toimi.


title: Axel Mauri Hartea

text: Hartea julkaisi vuonna 1930 teoksen "Suomalaisen hieronnan ja terveysvoimistelun käsikirja I. Hierontaoppi". Alan kysymyksiä hän tarkasteli myös kolmiosaisessa teoksessaan "Uusille urille" (1915-1931). Muita hänen julkaisujaan ovat:


title: Axel Mauri Hartea

text: Hartean ensimmäinen puoliso vuodesta 1892 oli Olga Susanna Nelin (k. 1894) ja toinen vuodesta 1897 Naëmi Maria Malin (k. 1948).


title: Mala Sakonhninhom

text: Mala Sakonhninhom (s. 4. helmikuuta 1965) on laosilainen entinen yleisurheilija, joka kilpaili pikajuoksussa ja pituushypyssä. Sakonhninhom kilpaili Soulin olympialaisissa 1988 100 metrillä, mutta putosi ensimmäisellä kierroksella oltuaan eränsä viimeinen.


title: Mala Sakonhninhom

text: "Lähde: IAAF"


title: Maaria Kuukorento

text: Maaria Kuukorento (ent. Rantanen, s. 1968) on suomalainen näyttelijä, joka toimii Teatterikeskus ry:n toiminnanjohtajana. Teatterikeskus ry on ryhmämuotoisten teattereiden edunvalvontajärjestö, jonka jäseninä on 34 suomalaista ammattiteatteria.


title: Maaria Kuukorento

text: Maaria Kuukorento on koulutukseltaan näyttelijä, tutkija ja tiedottaja. Hän on valmistunut Teatterikorkeakoulusta vuonna 1993 näyttelijäntyön koulutusohjelmasta. Valmistumisensa jälkeen hän on työskennellyt näyttelijänä sekä Jyväskylän että Lahden kaupunginteattereissa, ja tehnyt lukuisia roolitöitä freelancetaiteilijana mm. televisiolle ja radiolle. Näyttelijäntyön lisäksi hän on ohjannut ja kouluttanut sekä alan ammattilaisia että harrastajia. Lisäksi hän on ollut mukana perustamassa Ilmaisuverstas ry:tä ja tuottanut teatteria.


title: Maaria Kuukorento

text: Maaria Kuukorento väitteli teatteritaiteen tohtoriksi vuonna 2006. Hänen väitöskirjansa "Takki väärin päin ja sielu riekaleina" käsittelee näyttelijän työstressin ja -uupumuksen kokemuksia.


title: Hupeli (Jyväskylä)

text:
Hupeli on kaupunginosa ja alue Jyväskylässä (aiemmin Jyväskylän maalaiskunnassa). Sen rajoina ovat lännessä Vaajavirta ja idässä valtatie 4. Pohjoisosa Hupelista on omakotitalovaltaista asuinaluetta, etelämpänä on Hintusvuori, jonka rinteet ovat metsää.
Hupelin osa-alueita ovat Mörtti ja Laurinniemi, myös osa Kairahtaa kuuluu Hupeliin.


title: Hupeli (Jyväskylä)

text: Vaajavirrassa oli Hupelin kohdalla aikoinaan merkittävä tukkienerottelualue ja rannalla tukkilaiskämppä ja tukinerotteluun liittyviä rakennuksia. Alueella on ollut asutusta jo 1800-luvulta lähtien, jolloin Salvesen-sahayhtiön työntekijät rakensivat alueelle mökkejään. Myöhemmin aluetta asuttivat Vaajakosken tehtaiden työläiset. Hupelissa on Vaajakosken seudun vanhin kerrostalo (rakennettu 1918).


title: Black Mask (elokuva)

text: Black Mask () on vuonna 1996 julkaistu hongkongilainen toimintaelokuva, joka perustuu vuonna 1992 ilmestyneeseen samannimiseen kiinalaiseen manhua-sarjakuvaan. Elokuvan pääosia esittävät Jet Li, Lau Ching-Wan, Karen Mok, Anthony Wong Chau-Sang, Patrick Lung ja Françoise Yip. Elokuvan on ohjannut Daniel Lee. Elokuva sai myöhemmin jatko-osan "".


title: Villa Toivola

text: Villa Toivola on kolmikerroksinen puuhuvila Helsingin Vähä-Meilahdessa. Huvila on valmistunut 1870, se on suojeltu ja peruskorjattu 1990-luvulla.


title: Villa Toivola

text: Rakennus oli alun perin kesähuvila, mutta on ollut 1910-luvulta lähtien vakituisessa asuinkäytössä. Sen pitkäaikainen omistaja ja asukas oli Maria Åkerblom, uskonnollisen liikkeen perustaja, myöhemmin parkettiliikkeen omistaja. Hänen kuolemansa jälkeen rakennus pääsi rappeutumaan, mutta perikunta myi sen vihdoin ja se peruskorjattiin 1989–1991.


title: Villa Toivola

text: Rakennus on peruskorjauksen jälkeen osakeyhtiömuotoinen, ja siinä on useita asuntoja.


title: Villa Toivola

text: Rakennuksessa syttyi tulipalo 2. helmikuuta 2012 kovien pakkasten aikaan, jolloin siinä oli lämmitetty tulisijoja. Kaksi huoneistoista vaurioitui.


title: Luettelo pikkuplaneetoista: 60001–61000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
60001:stä ja päättyen 61000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 61001–62000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
61001:stä ja päättyen 62000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 62001–63000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
62001:stä ja päättyen 63000:een.
Kokonaisen luettelon löytää katsomalla Luettelo pikkuplaneetoista.


title: Borki

text: Borki () on maalaiskunta ja sen keskuskylä Novgorodin alueen Novgorodin piirissä Venäjällä. Se sijaitsee Verondajoen varrella 20 kilometriä Novgorodista lounaaseen. Kylässä on 1 500 ja kunnassa 2 800 asukasta (vuonna 2011).


title: Borki

text: Borkin kunnan pinta-ala on 406,2 neliökilometriä. Se rajoittuu pohjoisessa Novgorodin piirin Jermolinon, koillisessa Pankovkan ja idässä Rakomon kuntiin, kaakossa Ilmajärveen, etelässä Lesnajan kuntaan sekä lännessä Šimskin piiriiin. Pinta-alasta 42,0 % on metsää, 39,9 % maatalousmaata ja 14,5 % vesialueita. Tärkeimmät joet ovat Veronda, Nudyša, Verjaža ja Zmeika. Seudulla sijaitsee Novgorodin rauhoitusalue.


title: Borki

text: Keskuskylän lisäksi kuntaan kuuluu 33 kylää: Bogdanovo, Bolšoje Podsonje, Borok, Desjatiny, Dubrovka, Farafonovo, Gorškovo, Jarovitsy, Jerunovo, Kukanovo, Kuritsko, Larešnikovo, Lentjevo, Lipitsy, Ljuboježa, Novoje Hramzino, Novoje Kuravitšino, Novoje Sergovo, Okatovo, Orlovo, Ostrovok, Proletarka, Seltso, Sergovo, Sidorkovo, Staroje Kuravitšino, Sutoki, Tolstikovo, Tšaika, Verhovje, Vorobeika, Zabolotje ja Zaval. Borkin jälkeen suurin asutus on reilun 300 asukkaan Sergovo, joka toimi vuonna 2010 lakkautetun kunnan keskuksena.


title: Borki

text: Kunnan kautta kulkee Novgorodin ja Pihkovan välinen maantie. Tärkeimpiä työnantajia ovat julkiset palvelut sekä kolme maidontuotantoon erikoistunutta maatalousyritystä. Kolme neljäsosaa työvoimasta työskentelee kunnan ulkopuolella. Borkissa on keskikoulu, lasten musiikkikoulu, kulttuuritalo, kirjasto ja poliklinikka.


title: Borki

text: Seudun nähtävyyksiin kuuluvat muinaiset asuin- ja hautapaikat, Kuritskon ja Sergovon kirkot, Mihailo-Klopskin luostari Seltsossa, Borkin ja Sergovon kartanoiden puistoalueet, Sergovon tuulimylly sekä toisen maailmansodan muistomerkit.


title: Luettelo pikkuplaneetoista: 63001–64000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
63001:stä ja päättyen 64000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 64001–65000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
64001:stä ja päättyen 65000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 65001–66000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
65001:stä ja päättyen 66000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 66001–67000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
66001:stä ja päättyen 67000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 67001–68000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
67001:stä ja päättyen 68000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 68001–69000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
68001:stä ja päättyen 69000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 69001–70000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
69001:stä ja päättyen 70000:een.
Kokonaisen luettelon löytää katsomalla Luettelo pikkuplaneetoista.


title: Blaine Anderson

text: Blaine Anderson on kuvitteellinen hahmo yhdysvaltalaisesta musikaali-draama tv-sarjasta Glee näyttelijänä Darren Criss. Blaine nähtiin ensimmäisen kerran Gleessä toisen tuotantokauden kuudennessa jaksossa. Blaine on avoimesti pojista tykkäävä lukiolainen ja on myös päälaulajana Dalton Akatemian Warblerseissa. (Darren Criss) kokeili esiintyä useita kertoja, ennen kuin hänet valittiin Blainen näyttelijäksi. Hän uskoi olevansa huono samaistumaan Blaineen, mutta hän näyttelee Blainea niin karismaattisesti ja luotettavasti. Warblers laulaja, Blaine on tehnyt useita kappaleita televisiosarjoissa. Hänen ensimmäinen cover-versio "Teenage Dream" Katy Perry, tuli nopeimmin myydyimmäksi Glee singleksi ja ylsi kahdeksanneksi Billboard Hot 100. Warblersien albumi on myynyt yli 1,3 miljoonaa kappaletta. Blaine on saanut enimmäkseen positiivisia arvioita kriitikoilta. Criss on merkitty yhdeksi sarjan läpimurto artistiksi. Blaine-Kurt suhde on herättänyt kriittistä suosiota episodi tarinaan, jossa Blaine kyseenalaistaa seksuaalisuutensa ja se on herättänyt negatiivisia arvioita. Blaine tuotiin esiin jaksossa "Never been kissed" johtavana solistina Dalton Akatemian Warblerseissa. Hän tapaa Kurt Hummelin (Chris Colfer). Kurt kertoo Blainelle että häntä kiusataan hänen seksuaalisen suuntautumisensa takia koulussa, ja Blaine paljastaa että häntäkin oli kiusattu vanhassa koulussa, kunnes hän päätti siirtyä Dalton Akatemiaan, joka valvoo kiusaamista. Blaine ystävystyy Kurtiin ja auttaa häntä kestämään kiusaamista. Kurtin kiusaaja Dave Karofsky (Max Adler). Kun uhkailu ja väkivalta jatkuu, Kurt saavuttaa vaarallisen tason ja vaihtaa Dalton Akatemiaan. Hän rakastuu Blaineen, ja Blaine on tietämätön tämän tunteista, vaikka heidän ystävyytensä kasvaa. Blaine hankkii apua Kurtilta laulaa serenadi, jolla hän saisi Jeremiahin (Alexander Nifong) sydämen ja rakkauden. Kun Blaine laulaa hänelle kaupassa, jossa Jeremiah on töissä, Jeremiah saa potkut ja hylkää Blainen. Kurt kertoo Blainelle, että pitää hänestä, mutta Blaine ei halua ottaa riskiä ja vaarantaa heidän ystävyyttään. Kurt ja Blaine pelaavat Uusien tuulien jäsenten kanssa alkoholin vaikutuksessa pullonpyöritystä, mikä johtaa Rachelin (Lea Michele) ja Blainen suutelemaan. Sen jälkeen Blaine rupeaa miettimään voisiko hän olla biseksuaali, ja menee treffeille Rachelin kanssa. Kun Rachel suutelee Blainea uudestaan, kun molemmat ovat selvinpäin, Blaine tajuaa että on todella homoseksuaali. Warblersit/Kultakurkut valmistautuu esiintymään Regional kuorokilpailuihin, Kurt myöntää, että hän on kateellinen siitä, kuinka monta sooloa Blaine saa. Kun myöhemmin on kokous, Kurt saapuu myöhässä ja ilmoittaa itkien, että ryhmän maskotti ja hänen rakas kanarianlintunsa Pavarotti on kuollut, hän laulaa "Blackbird" linnun kunniaksi. Kun Kurt laulaa, Blaine on tajuaa rakastavansa Kurtia, ja myöhemmin hän kertoo Kurtille tunteistaan ja suutelee häntä. Alueellisissa he laulavat dueton "Candles" (Hey Monday) Warblersit/Kultakurkut häviävät uusille tuulille. Vuoden ensimmäisen jakson kolmannen kauden "The Purple Piano Projectissa" Blaine siirtyy Mckinleyn korkeakouluun, Kurt Hummelin luokse.


title: Mäyrä (täsmennyssivu)

text: Mäyrä tarkoittaa ainakin seuraavia asioita:


title: Luettelo pikkuplaneetoista: 70001–71000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
70001:stä ja päättyen 71000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 71001–72000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
71001:stä ja päättyen 72000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 72001–73000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
72001:stä ja päättyen 73000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 73001–74000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
73001:stä ja päättyen 74000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 74001–75000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
74001:stä ja päättyen 75000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 75001–76000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
75001:stä ja päättyen 76000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 76001–77000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
76001:stä ja päättyen 77000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 77001–78000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
77001:stä ja päättyen 78000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 78001–79000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
78001:stä ja päättyen 79000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 79001–80000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
79001:stä ja päättyen 80000:een.
Kokonaisen luettelon löytää katsomalla Luettelo pikkuplaneetoista.


title: Oravasaari

text: Oravasaari (joskus myös "Oravisaari") on kylä ja kaupunginosa Jyväskylässä. Se kuului vuoden 2008 loppuun asti Jyväskylän maalaiskuntaan. Oravasaaressa on noin 350 vakituista asukasta ja vapaa-ajan asukkaita noin 300. Oravasaari on tunnettu luontonähtävyyksistä, hyvin hoidetusta maalaismaisemasta ja kulttuurihistoriallisesti arvokkaista maalaistaloista. Nimestään huolimatta kylä ei ole saari, mutta lähellä Leppävedellä on saari, josta osa on nimellä Oravasaari ja osa nimellä Manunsaari. Nimen alkuosa orava- viittaa oravien pyydystämiseen, aikaan, jolloin oravannahat olivat rahaa.


title: Oravasaari

text: Oravasaaren kyläyhdistyksen sivut


title: Martin Wilhelm Kutta

text: Martin Wilhelm Kutta (3. marraskuuta 1867 – 25. joulukuuta 1944) oli saksalainen matemaatikko. Hän kehitti vuoden 1900 tienoilla Carl Rungen kanssa differentiaaliyhtälöiden numeerisessa ratkaisussa käytettävät Runge–Kutta-menetelmät. Lisäksi hänet muistetaan aerodynamiikan yhtälöihin liittyvästä tutkimuksestaan, kuten Kutta–Žukovski-teoreemasta.


title: Vaimo-CD

text: Vaimo-CD (tunnetaan myös nimillä 2002–2003, Vaimo-vinyyli tai Vaimo-kassu formaatin mukaan) on rap-artisti Ruudolfin vuonna 2003 julkaistu omakustannealbumi. Monsp records julkaisi albumin vinyylinä vuonna 2005. Albumi on loppuunmyyty. Se on ollut hip hop -levykauppa the Funkiestin eniten myyty levy. Monsp Records julkaisi albumista uudenpainoksen maaliskuussa 2012.


title: Candy Clark

text: Candace June "Candy" Clark (s. 20. kesäkuuta 1947) on yhdysvaltalainen näyttelijä. Hän syntyi Normanissa, Oklahomassa, ja kasvoi Texasissa, jossa hän kävi Trimble Tech High Schoolia Fort Worthissa. 18-vuotiaana hän muutti New Yorkiin, ja hän aloitti siellä uransa mallina. John Huston löysi Clarkin, joka debytoi vuonna 1972 draamassa "Fat City – kova kaupunki".


title: Candy Clark

text: Clark oli vuonna 1974 ehdolla parhaan naissivuosan Oscarin saajaksi roolista elokuvassa "Svengijengi '62". Hän oli David Bowien vastanäyttelijä Nicholas Roegin ohjaamassa vuonna 1976 julkaistussa scifi-klassikossa The Man Who Fell to Earth. Vuonna 1984 hän sai parhaan naissivuosan Saturn-palkinnon elokuvasta "Sininen salama". Hän on esiintynyt myös esimerkiksi elokuvissa "Saatanan riivaama" (1983) ja "Sininen salama" (1983). Hän on ollut naimisissa näyttelijä Marjoe Gortnerin kanssa vuosina 1978–1979 ja elokuvatuottaja Jeff Waldin kanssa 1987–1988.


title: Jamaikanpöllö

text: Se on keskikokoinen, kellanruskea pöllö. Jotkut katsovat sen kuuluvan amerikanpöllöjen sukuun, toiset taas sarvipöllönä. Sillä on tummanruskeita pilkkuja ja juovia. Sen silmät ovat ruskeat, korvatupsut pitkät ja nokka harmaankeltainen, ja naamakiehkuraa ympäröi mustavalkoinen reunus. Se on yölintu ja syö pääasiassa suuria hyönteisiä, hämähäkkejä, sammakkoeläimiä, liskoja, lintuja ja jyrsijöitä. Se pesii puunkoloissa.


title: Jamaikanpöllö

text: Sen elinpiiri on subtrooppinen ja trooppinen metsä mieluiten avoin alue, jossa on harvahkoa puustoa, yleensä alavaa aluetta.


title: Jamaikanpöllö

text: Laji on yleinen ja laajalle levinnyt suppeahkolla esiintymisalueellaan, joskin elinalue on supistumassa ja linnun määrä vähenemässä, mutta ei siinä määrin että se olisi tulossa uhanalaiseksi.


title: Noiduttu

text: Noiduttu ("Spellbound") on Alfred Hitchcockin ohjaama psykologinen jännityselokuva vuodelta 1945. Elokuva pohjautuu romaaniin "The House of Dr. Edwardes", jonka on kirjoittanut John Palmer salanimellä Francis Beading.


title: Noiduttu

text: Elokuvan tekoon osallistui myös surrealisti Salvador Dalí. Hitchcock halusi tehdä elokuvan aikakauden muotitieteestä psykoanalyysistä, mutta on myöhemmin todennut, että elokuvassa se on pelkkää hömppää. Hän on luonnehtinut elokuvaa "takaa-ajotarinaksi, joka on kääritty puolivillaisen psykoanalyysin pakettiin". Dalín osuus on elokuvan unikohtaus, josta on tullut itse elokuvaa tunnetumpi. Kohtaus oli alun pitäen 20 minuutin mittainen, mutta Hitchcockin mielestä se ei oikein sopinut Hollywood-elokuvaan, ja suurin osa siitä leikattiin pois. Dalín tyyli on kuitenkin tunnistettavissa silmineen, jotka muistuttavat Dalín ja Luis Buñuelin yhteisistä elokuvista "Andalusialainen koira" ja "Kulta-aika". Elokuva on naisen persoonallisuuden tutkielma, ja se kuuluu ensimmäisenä aihetta käsittelevään kolmen elokuvan sarjaan, josta kaksi muuta ovat "Psyko" ja "Marnie – vaarallisella tiellä". Tosin käsitys sarjasta ei välttämättä ole Hitchcockin oma näkemys..


title: Noiduttu

text: Elokuva esitettiin Suomessa ensi kerran 20. huhtikuuta 1951, ja sen jälkeen se on esitetty useita kertoja televisiossa.


title: Noiduttu

text: Useimmat TV-tekstitykset on suomentanut Lea Joutseno.


title: Noiduttu

text: Vastoin periaatteitaan mielisairaalan lääkäri (Ingrid Bergman) rakastuu laitoksen uuteen johtajaan. Lääkäri paljastuu pian itsekin mieleltään häiriintyneeksi. Mies pakenee mutta nainen lähtee hänen peräänsä. Hän analysoi miehen unia.


title: Noiduttu

text: Tv-maailman elokuvakriitikko pitää elokuvaa upeana pyyteettömän rakkauden kuvauksena. Heikoimpana hän näkee Dalín unijakson, jota hän pitää suorastaan tyylittömänä. Suomalaisen elokuvataiteen asiantuntijan Satu Kyösolan mukaan Dalín suunnittelema surrealistinen unijakso ja laskettelukohtauksen sokaiseva valkoisuus osoittavat Hitchcockin halua uudistaa elokuvakerrontaa ja rikkoa sen perinteisiä rajoja.


title: Ocean Heaven

text: Ocean Heaven on vuonna 2010 ensi-iltansa saanut kiinalais-hongkongilainen draamaelokuva. Elokuvan pääosia esittävät Jet Li, Wen Zhang, Kwai Lun-mei, Zhu Yuanyuan, Dong Yong, Gao Yuanyuan, Yan Minqiu ja Chen Rui. Elokuvan on ohjannut Xue Xiaolu. Elokuvassa vakavasti sairas isä (Jet Li) yrittää katsoa autistisen poikansa (Wen Zhang) perään opettamalla häntä selviytymään elämästä samalla kun hän etsii hänelle uutta asuntoa. Elokuva voitti kolme Shanghai Media Awardia parhaasta elokuvasta, parhaasta näyttelijästä ja parhaasta uudesta ohjaajasta.


title: Rudi van Dantzig

text: Rudi van Dantzig (4. elokuuta 1933 Amsterdam, Hollanti – 19. tammikuuta 2012 Amsterdam, Hollanti) oli hollantilainen tanssija ja koreografi. Hän suunnitteli runsaat 50 koreografiaa, lähinnä Hollannin kansallisbalettille. Hän kirjoitti myös kirjoja, muun muassa työtoverinsa Rudolf Nurejevin elämäkerran. Omaelämäkerrallisesta romaanista "Voor een verloren soldaat" on tehty myös elokuva.


title: Rudi van Dantzig

text: Dantzigin tanssijanuralle antoi tarinan mukaan sykäyksen Michael Powellin elokuva "Punaiset kengät". Hän opiskeli tanssia Anna Sybrandan oppilaana, sittemmin Sonia Gaskellin koulussa. Dantzigin ensimmäinen koreografia oli Night Island (1959), mutta hän sanoo että tajunneensa tanssin ilmaisuvoimaisuuden vasta Martha Grahamin vierailtua Hollannissa.


title: Rudi van Dantzig

text: Dantzigista tuli Hollannin kansallisbaletin johtaja 1968 Gaskellin jälkeen ja hän jatkoi tehtävässävuoteen 1991. Hänen elämänkumppaninsa Toer van Schayk toimi usein pukusuunnittelijana ja lavastajana.


title: Rudi van Dantzig

text: Dantziginin koreografioita on ollut myös Suomen kansallisbaletin ohjelmistossa, muun muassa "Joutsenlampi" ja "Neljä viimeistä laulua."


title: Behn

text: Behn on nimi. Tunnettuja Behn-nimisiä:


title: Suomi-Kroatia Seura

text: Suomi-Kroatia Seura ry on Suomen ja Kroatian tasavaltojen kansalaisten keskinäisen kanssakäymisen edistämiseksi Hyvinkäällä vuonna 1991 perustettu seura. Se rekisteröitiin 1992 ja aktiivisia jäseniä seurassa on noin 50.


title: Suomi-Kroatia Seura

text: Seuran toiminnassa on korostunut humanitäärinen toiminta. Alkuvaiheessa seura toteutti avustusprojekteja yhteistyössä muiden humanitääristen järjestöjen kanssa. Vuosina 1993-1998 seura toimi yhteistyössä Kroatian ja Suomen SOS-lapsikyläjärjestöjen kanssa Lekenikin, Ladimirevcin ja SOS-lastentarhan Vukovarin hyväksi. Seura on ollut myös kummitoiminnassa mukana.


title: Suomi-Kroatia Seura

text: Matkailun edistämistä seura on pyrkinyt toteuttamaan tiedottamalla Kroatiasta ja sen matkailusta, toimittamalla esitteitä sekä osallistumalla Helsingin kansainvälisille matkamessuille.